title: Richie Kotzen

text: Richie Kotzen (s. 3. helmikuuta 1970 Reading, Pennsylvania) on yhdysvaltalainen kitaristi, laulaja ja lauluntekijä. Hänen tyylilajinsa ovat hard rock, fuusiojazz, soul ja blues. Hän on vaikuttanut yhtyeissä Mr. Big ja Poison.


title: Portiikki

text: Portiikki () on pylväiden tai arkadien rajoittama etuhalli, pylväshalli tai pylväskäytävä. Se muodostaa ulkoilmaan rajoittuvan sisäänkäynnin rakennuksen sivulla tai sen edessä.


title: Portiikki

text: Portiikki oli merkittävä piirre antiikin kreikkalaisten temppeleiden arkkitehtuurissa. Kreikasta se levisi roomalaiseen arkkitehtuuriin ja edelleen muihin kreikkalaisesta arkkitehtuurista vaikutteita saaneisiin tyylisuuntiin.


title: Veden varaan

text: Veden varaan on PMMP:n viides albumi. Se ilmestyi 25. maaliskuuta 2009 ja nousi heti ilmestyttyään Suomen virallisen albumilistan ensimmäiselle sijalle.


title: Veden varaan

text: Albumilta julkaistiin ensimmäisenä singlenä kappale ”Viimeinen valitusvirsi”, josta on tehty myös musiikkivideo. Toisena singlenä julkaistiin ”Lautturi”, jonka musiikkivideo oli ensinäytössä 7. toukokuuta. 1. heinäkuuta 2009 julkaistiin albumin kolmas single ”Pariterapiaa”, jonka CD-versiolle sisältyy myös kahden ensimmäisen singlen videot. Lokakuun 2009 aikana radioille jaettiin albumin neljäs single ”Lapsuus loppui”.


title: Veden varaan

text: Levyn kannen kuvasivat Susanna Majuri ja Tero Kartastenpää.


title: Mygalomorphae

text: Oikoleukahämähäkit ("Mygalomorphae", "Orthognatha") on yksi hämähäkkien kolmesta osalahkosta. Siihen kuuluu vajaa 2600 lajia viidessätoista eri heimossa. Ryhmä esiintyy fossiiliaineistossa varhaiselta triaskaudelta lähtien.


title: Mygalomorphae

text: Oikoleukahämähäkkien keskeisenä määrittävänä piirteenä pidetään myrkkyleukojen, kelikerien, toimintatapaa. Näillä hämähäkeillä kelikerit toimivat kirveen tapaan ja hämähäkin purressa leukapiikit ("myrkkyhampaat") iskevät ylhäältä alas. Oikoleukahämähäkeillä leukapiikit suuntautuvatkin suoraan taaksepäin. Myrkkyrauhaset sijaitsevat kokonaisuudessaan kelikerin sisällä eivätkä jatku eturuumiin puolelle.


title: Mygalomorphae

text: Useimmat lajit elävät hyvin piilottelevaa elämää. Saalistus tapahtuu lähes aina väijymällä maahan kaivetussa kolossa, jonka sisäänkäynti on useimmiten naamioitu jollakin tavoin. Useilla lajeilla naaraat viettävätkin koko elämänsä tekemässään onkalossa, ellei jokin pakota sitä muuttamaan. Koiraat liikkuvat etsimässä parittelukumppania. Hämähäkkien näkö ei ole erityisen hyvä ja eläin havaitsee saaliin yleensä sen kävellessä seittirihmoihin, joita hämähäkki on virittänyt piilopaikan ympäristöön. Yksittäisten lajien kokoerot ovat valtavia. Osalahkoon kuuluu niin suurin nykyisin elävä hämähäkkilaji, goljattarantula ("Theraphosa blondi"), kuin muutaman millimetrin pituisia lajeja kuten "Micromygale diblemma". Myös erittäin myrkyllinen, Australiassa elävä "Atrax robustus" kuuluu oikoleukaisten osalahkoon, mutta sen heimo- ja sukutason luokittelu on toistaiseksi varsin epäselvä. Toisin kuin kehittyneemmät hämähäkit, joiden elinikä on tavallisesti vuoden-parin luokkaa, mygalomorfit kasvavat hitaasti ja saattavat elää jopa 25 vuotta.


title: Mygalomorphae

text: Lehtikeuhkoja on kaksi paria, mutta ilmaputkistoa ei ole lainkaan. Kehruurauhasia on yhdestä kahteen paria ja ne muodostuvat kolmesta jaokkeesta. Seittiä käytetään lähinnä pesäkolon vuoraamiseen sekä munakoteloiden kokoamiseen.


title: Mygalomorphae

text: Suomessa ryhmän hämähäkkejä ei esiinny ja koko Euroopassakin vain vähän. Meitä lähinnä esiintyy Etelä-Ruotsiin asti verhoilijahämähäkki "Atypus affinis".


title: Valamiesten ratkaisu

text: Valamiesten ratkaisu ("12 Angry Men") on yhdysvaltalainen Sidney Lumetin ohjaama draamaelokuva vuodelta 1957. Elokuva pohjautuu Reginald Rosen samannimiseen näytelmään. Elokuvan pääosassa näyttelee Henry Fonda, joka toimi myös Rosen kanssa elokuvan toisena tuottajana. Elokuva saavutti muun muassa kolme Oscar-ehdokkuutta ja neljä Golden Globe -ehdokkuutta.


title: Valamiesten ratkaisu

text: Elokuvan tapahtumat sijoittuvat pääasiassa yhteen huoneeseen, jossa oikeudenkäynnin valamiehet valmistelevat omaa päätöstään surmaoikeudenkäynnin ratkaisusta. Nuorta latinomiestä syytetään puukotuksesta, ja valamehistö on valmis tuomitsemaan miehen. Vain yksi kahdestatoista jäsenestä, valamies numero kahdeksan (Henry Fonda), on eri mieltä.


title: Valamiesten ratkaisu

text: Iltalehden Tuomas Riskala piti (2011) Lumetin "järisyttävää esikoispitkää" kaikkien aikojen oikeussalidraamana. Elokuvan nerous kiteytyy hänestä täydellistä lähenevässä henkilökuvauksessa.


title: Valamiesten ratkaisu

text: Elokuva valittiin vuonna 2007 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Chaconpekari

text: Chaconpekari ("Catagonus wagneri") on Etelä-Amerikassa elävä sorkkaeläin. Se on kookkain pekarilaji ja yksi harvoista 1900-luvulla löydetyistä suurista nisäkkäistä. Se on sukunsa ainoa laji eikä sillä ole alalajeja. Chaconpekari on erittäin uhanalainen ja niitä on arvioitu olevan jäljellä vain muutama tuhat yksilöä.


title: Chaconpekari

text: Chaconpekarin ruumiinpituus on noin 95–110 senttiä. Häntä on keskimäärin kuuden sentin pituinen ja eläin painaa 30–40 kiloa. Säkäkorkeus on 52–69 senttiä, ja pää on hyvin suuri. Naaras on hiukan urosta pienempi. Chaconpekarien harjaksikas turkki on väritykseltään ruskehtavanharmaa. Selässä kulkee musta selkäjuova ja kauluksesta hartioille on vaalea kaulus. Harjakset ovat takapuolessa ja niskassa pidempiä kuin muualla ruumiissa. Nuoret yksilöt ovat mustahkoja tai kellertävänruskeita. Chaconpekari on pekareista suurin ja se eroaa sukulaisistaan myös pidemmillä jaloillaan, kuonollaan ja hännällään sekä suun ympärillä olevilla valkoisilla karvoilla. Chaconpekareilla on kolme astumiseen käytettävää takavarvasta, kun muilla pekarilajeilla niitä on kaksi ja kolmas on surkastunut. Chaconpekarin korvat ovat pitkät ja aasimaiset sekä vähäkarvaiset. Sorkat ovat kapeat, mikä helpottaa liikkumista piikikkäässä kasvillisuudessa. Niillä on myös kuivaan ja pölyisään ympäristöön hyvin sopeutunut nenäontelo.


title: Chaconpekari

text: Chaconpekari elää endeemisenä Gran Chacon alueella Länsi-Paraguayssa, Kaakkois-Boliviassa ja Pohjois-Argentiinassa. Levinneisyysalueen laajuus on arviolta 140 000 km². Laji kuvattiin tieteelle 1930-luvulla subfossiilien perusteella, mutta elävä yksilö tunnistettiin vasta vuonna 1975. Lajin paikallinen guaraninkielinen nimi on "tagua".


title: Chaconpekari

text: Lajin elinympäristöä ovat melko kuivat piikkisiä pensaita ja kaktuksia kasvavat metsät Gran Chacon tasangoilla. Sitä tavataan myös reuna-alueiden kosteilla palmusavanneilla ja etelän pensaikkoisella pampalla. Esiintymistiheys vaihtelee, ja voi olla parhaimmillaan 9,2 yksilöä neliökilometriä kohden ja harvimmillaan alle yksilö neliökilometriä kohti.


title: Chaconpekari

text: Chaconpekari on hyvin sosiaalinen eläin. Se elää kiinteissä 2–10 yksilön ryhmissä. Ryhmään kuuluu sekä uroksia että naaraita iästä riippumatta. Laumalle on vaaratilanteissa tyypillistä pysyä yhtenäisenä ja muodostaa muuri vihollista vastaan. Tärkeimmät niitä saalistavat pedot ovat puuma ja jaguaari. Pelästyessään chaconpekarit nostavat selkäkarvansa pystyyn ja ruiskuttavat selän rauhasesta eritettä, mikä todennäköisesti auttaa pekariryhmää pysymään koossa. Ne kommunikoivat röhkimällä ja kalistelemalla hampaitaan. Chaconpekarit ovat pääasiassa päiväaktiivisia ja liikkuvat erityisesti aamulla. Keskipäivällä ne hakeutuvat puiden ja pensaiden suojaan lepäämään. Chaconpekarit elävät jopa 1 100 hehtaarin laajuisella alueella, mutta puolustavat vain noin 600 hehtaarin ydinaluetta. Ne kiertävät reviirinsä 42 päivän jaksossa näyttääkseen omistusoikeutensa alueeseen. Laji on verraten rauhallinen, ja osoittaa aggressioita, kuten puremista, vain satunnaisesti. Ne erittävät maitomaista ja tuoksuvaa ainetta, joka toimii tunnistusmerkkinä muille yksilöille. Ainetta erittyy selän rauhasista. Chaconpekarit rypevät usein mudassa tai tomussa, ja niillä on tietyt käymälät. Chaconpekarit näkevät pitkälle ja niiden hajuaisti on myös hyvä. Chaconpekarit eivät ole kovinkaan arkoja.


title: Chaconpekari

text: Chaconpekarit ovat kaikkiruokaisia, mutta pääravintoa ovat kaktukset, joita niiden elinalueella kasvaa runsaasti. Ne syövät mieluusti myös hedelmiä ja juuria sekä monien hernekasvien, etenkin akasioiden siemeniä, kaktusten pudonneita kukkia ja ruohoja. Kaktuksen piikeistä ne pääsevät eroon kierittämällä kaktusta maassa kuonollaan tai vetämällä piikit hampaillaan ja sylkemällä ne pois. Lajin munuaiset ovat erikoistuneet hajottamaan kaktusten happoja. Myös kaksiosainen mahalaukku on hyvin kehittynyt sulattamaan sitkeää ravintoa. Ravinnoksi kelpaavat myös selkärangattomat, kuten suuret vesikotilot. Pekarit syövät tilaisuuden tullen myös pieniä nisäkkäitä.


title: Chaconpekari

text: Chaconpekarit täydentävät ravintoaan mineraaleilla, kuten kalsiumilla ja magnesiumilla, joita ne syövät ja nuolevat mineraalipitoisesta maasta ja lehdenleikkaajamuurahaisten pesistä.


title: Chaconpekari

text: Chaconpekarinaaraiden kantoaika on 5 kuukautta ja poikasia syntyy kerralla 1–4. Naaraat saattavat erota ryhmästä synnytyksen ajaksi ja palata sitten takaisin. Vastasyntyneet painavat keskimäärin 610 grammaa. Ne ovat syntyessään pitkälle kehittyneitä ja kykenevät juoksemaan muutaman tunnin ikäisinä. Synnytys voi tapahtua lähes mihin aikaan vuodesta tahansa, mutta yleisimmin se ajoittuu syys-joulukuulle. Synnytykset ovat sidoksissa ruoan määrään ja sateisiin. Sukukypsäksi tultuaan naaras synnyttää poikueen joka vuosi. Sukukypsyyden chaconpekari saavuttaa aikaisintaan kolmen vuoden iässä.


title: Chaconpekari

text: Chaconpekari on nykyisin uhanalainen laji. Niiden lukumäärä on jatkuvassa laskussa ja ne elävät pirstaloituneilla alueilla. Koko kannan kokoa ei tiedetä, mutta se lienee noin muutama tuhat yksilöä. Suurin uhka on elinalueiden väheneminen. Alueelle on perustettu suuria karjatiloja. Argentiinan Chacossa lajin levinneisyys on supistunut 40 % alkuperäisestä, ja Paraguayn Gran Chacon alueelta raivataan arviolta 1 500 km² metsää vuodessa maanviljelyyn ja karjatalouteen. Levinneisyysalue on kaventunut myös Boliviassa ja Paraguayn Gran Chacon itäosissa.


title: Chaconpekari

text:
Paikalliset metsästävät chaconpekareita lihan ja vuodan takia. Niiden vuodat eivät ole kuitenkaan yhtä arvokkaita kuin kahden muun alueen pekarilajin. Metsästystä tapahtuu jopa kansallispuistoissa ja muilla suojelualueilla, vaikka laji on rauhoitettu Paraguayssa ja Argentiinassa ja sen maastavienti on laitonta. Chaconpekareja kuoli joukoittain tauteihin 1970- ja 1980-luvulla. Kuolemilla saattoi olla yhteyttä paikallisen karjan keskuudessa levinneeseen suu- ja sorkkatautiin ja karjaruttoon, joka oli tuolloin yleinen alueella.
Chaconpekari sai Paraguayssa suojelua varten toimintasuunnitelman vuonna 1990, ja samantapainen tehtiin Boliviassa ja Argentiinassa seuraavana vuonna. Laji kuuluu CITES-sopimuksen liitteeseen I. Paraguayssa sitä tavataan Defensores del Chacon ja Teniente Encison kansallispuistossa, Boliviassa Kaa-lya del Gran Chacon kansallispuistossa ja Argentiinassa Copon kansallispuistossa sekä pienissä provinssien suojelualueilla. Chaconpekarien kasvattaminen vankeudessa on hankalaa, mutta laji on saatu lisääntymään vankeudessa ja tarhattuja chaconpekareita on viety Yhdysvaltoihin saakka.


title: Johann Reuchlin

text: Johann Reuchlin (s. 29. tammikuuta 1455 – 30. kesäkuuta 1522 Pforzheim) oli saksalainen humanisti ja tutkija. Hän tutki pääasiassa kreikkaa ja hepreaa. Hänen isänsä työskenteli dominikaanisessa luostarissa. Hän on saanut maisterin tutkinnon.


title: Dmitri Šepelev

text: Dmitri Dmitrijevitš Šepelev (; 1771–1841) oli venäläinen kenraaliluutnantti.


title: Dmitri Šepelev

text: Šepelev syntyi venäläiseen säätyläisperheeseen vuonna 1771 ja tuli värvätyksi sotapalvelukseen vuonna 1782. Hän pääsi kersantiksi Preobrazhenskyn henkivartiorykmenttiin. Vuonna 1792 hänet ylennettiin praporschiksi ja vuotta myöhemmin puolestaan toiseksi majuriksi. Samalla hän siirrettiin Mariupolskyn Light Horse -rykmenttiin. Vuonna 1794 Šepelev pääsi ensimmäistä kertaa taisteluihin, kun hän Puolassa Varsovan esikaupunkialueella johti Nizovskyn jalkaväkirykmenttiä puolalaisia vastaan. Šepelev haavoittui taistelussa vakavasti. Šepelev taisteli Venäjän sotajoukoissa Sveitsissä vuonna 1799. Siellä hän sai everstinarvon.


title: Dmitri Šepelev

text: Vuonna 1805 Šepelev taisteli Ranskaa vastaan ja otti osaa myös 2. joulukuuta käytyyn Austerlitzin taisteluun. Jälleen seuraavana vuonna Šepelev taisteli muun muassa Ranskaa vastaan. Šepelev ylennettiin kenraalimajuriksi 24. toukokuuta 1807. Vuosina 1808–1809 Venäjän keisarikunta kävi Ruotsia vastaan Suomen sodan, johon Šepelev otti osaa. Vuonna 1810 hän jäi eläkkeelle, mutta palasi armeijaan jälleen heinäkuussa 1812, kun venäläiset olivat perääntymässä Tarutinosta ja Borodinosta. Šepelev otti osaa myös Krasnyin ja Malojaroslavetsin taisteluihin. Joulukuussa 1812 Königsbergin (nyk. Kaliningrad) valtauksen jälkeen Šepelev ylennettiin kenraaliluutnantiksi. Vuonna 1813 Šepelev osallistui Hampurin piiritykseen.


title: Dmitri Šepelev

text: Šepelev jäi 2. huhtikuuta 1816 terveydellisiin syihin vedoten eläkkeelle, mutta palasi jälleen vuonna 1826 armeijaan. Hän kuoli vuonna 1841.


title: Enterococcus

text: Enterococcus eli enterokokit ovat suku grampositiivisia ketjukokkibakteereja. Tavallisimmat lajit ovat "Enterococcus faecalis" ja "Enterococcus faecium".


title: Enterococcus

text: Enterokokit kuuluvat suolen normaaliflooraan ja ovat yleisimpiä suoliston fakultatiivisesti anaerobisia bakteereita "Escherichia colin" jälkeen. Niitä esiintyy myös maaperässä, vedessä ja elintarvikkeissa. Enterokokit aiheuttavat infektioita lähinnä silloin, kun immuunipuolustus on jostain syystä heikentynyt, esimerkiksi vakavan sairauden vuoksi. Enterokokki-infektio voi olla lähtöisin omasta bakteerifloorasta tai sen voi saada tartuntana sairaalassa.


title: Enterococcus

text: Enterokokit aiheuttavat tavallisimmin sairaalaoloissa virtsatieinfektioita, joiden hoitoon käytettäviä antibiootteja ovat nitrofurantoiini, ampisilliini ja amoksisilliini. Enterokokit voivat aiheuttaa myös endokardiitin henkilöille, joilla on sydämen läppävika, ja ne ovat yleisiä bakteremiassa. Endokardiitissa hoitoon käytetään usein ampisilliinin ja aminoglykosidin yhdistelmää.


title: Enterococcus

text: Enterokokit ovat luonnostaan herkkiä seuraaville antibiooteille: amoksisilliini, ampisilliini, piperasilliini, nitrofurantoiini, karbapeneemit, vankomysiini ja teikoplaniini. Ne voivat kuitenkin olla sairaalassa resistenttejä muille edellä mainituille antibiooteille paitsi vankomysiinille ja teikoplaniinille. Vuonna 1986 löydettiin myös ensimmäinen vankomysiinille resistentti enterokokki (VRE).


title: Enterococcus

text: Osa VRE-kannoista on vastustuskykyisiä sekä vankomysiinille että teikoplaniinille. Teikoplaani kuuluu samaan mikrobilääkeryhmäan kuin vankomysiini. Tavallisimmin VRE aiheuttaa infektioita sairaalahoidossa oleville potilaille.


title: Enterococcus

text: Sairaalassa VRE voi tarttua henkilöstä toiseen hoitohenkilökunnan käsien kautta. Tavallisesti tartunta johtaa oireettomaan ulostekantajuuteen. VRE-tartunnoista vain osa on infektioita. VRE-infektio tulee tavallisimmin henkilöille, joiden puolustuskyky on heikentynyt. Tällaisia henkilöitä ovat mm. tehohoitopotilaat, syöpä- ja elinsiirtopotilaat ja potilaat, joille on tehty suuri leikkaus sekä potilaat, joilla on pitkäaikainen vierasesine, esim. kestokatetri tai keskuslaskimokatetri.


title: Enterococcus

text: VRE:tä torjutaan hyvällä käsihygienialla. Likaiset kädet pestään vedellä ja saippualla, muuten käytetään alkoholipohjaista käsihuuhdetta. VRE-potilaan ja kantajan hoidossa käytetään kertakäyttöisiä suojakäsineitä toimenpidekohtaisesti. Tämän jälkeen käytetään aina käsihuuhdetta. Suojavaatteella estetään työvaatteiden tahrautuminen eritteistä. Sairaalassa VRE-potilas hoidetaan mahdollisuuksien mukaan erillisessä huoneessa tartuntavaaran vuoksi, koska VRE:n aiheuttamien infektioiden hoitaminen on hankalaa.


title: Enterococcus

text: Terveyskeskuksen vuodeosastoilla, vanhainkodeissa ja palvelutaloissa VRE-positiiviset potilaat kohortoidaan omiin huoneisiin. Tärkeää on suojakäsineiden käyttö ja hyvä käsihygienia sekä tiukka kosketuseristys.


title: Enterococcus

text: Altistuneina voidaan pitää koko hoitoyksikön asukkaita. Hoitolaitoksen kaikki pitkäaikaispotilaat seulotaan kahteen kertaan. Mikäli löytyy kaksi VRE-potilasta, kyseessä on epidemia. VRE-potilaan eristystoimien suhteen mietitään onko ruokailu ja vapaa-ajan vietto mahdollista yhteisissä tiloissa. Tärkeää on huomioida potilaan orientaantio ja kyky noudattaa ohjeita harkittaessa eristystoimia ja mahdollisuutta viettää kodinomaista elämää esim. palvelutalossa.


title: Enterococcus

text: Kun kotona asuva VRE-potilas tulee laitoksen hoitojaksolle hoito- tai vuodeosastolle, hänet laitetaan kosketuseristykseen ja otetaan VRE-näyte. Vain, jos näyte on otettu viikon sisällä ja ollut negatiivinen, voidaan eristys purkaa.


title: Rachid Mimouni

text: Rachid Mimouni (20. marraskuuta 1945 – 12. helmikuuta 1995) oli algerialainen kirjailija. Hän valmistui Algerin yliopistosta ja opiskeli myös Montréalissa. Hän tuli tunnetuksi realistisilla romaaneillaan ja novelleillaan. Kirjailija lähti Algeriasta olojen käytyä epävakaiksi ja kuoli akuuttiin virushepatiittiin Pariisissa.


title: Eksedra

text: Eksedra tai exedra on tavallisesti rakennuksessa oleva puolipyöreä syvennys, jossa on istuimia, tai laaja puolipyöreä rakennus kaupunkiarkkitehtuurissa. Lisäksi eksedralla voidaan tarkoittaa asuinrakennuksen sisäpihan perällä olevaa puoliavointa katettua oleskeluhuonetta.


title: Eksedra

text: Eksedroja rakennettiin erityisesti antiikin Kreikan merkittävimpiin kaupunkeihin niihin osiin, jotka oli pyhitetty palvontapaikoiksi. Oppineet ja runoilijat kävivät väittelyitä eksedroissa, joita käytettiin lisäksi lepäämiseen.


title: Kuningaskottaraiset

text: Kuningaskottaraiset ("Basilornis") on kottaraisten heimoon kuuluva varpuslintusuku. Kuningaskottaraisten sukuun kuuluu BirdLifen mukaan 3 lajia.


title: Leo Karjagin

text: Leo Karjagin (31. lokakuuta 1911 – 17. joulukuuta 2003) oli suomalainen jalkapalloilija, joka päätti pelaajauransa kauden 1943–44 jälkeen. Pelipaikaltaan hän oli tukimies. Karjaginin veljet Frans Karjagin ja Alexander Karjagin olivat myös jalkapalloilijoita.


title: Leo Karjagin

text: Karjagin edusti koko uransa ajan HIFK:ta. Hän voitti seurassa Suomen mestaruuden 1930, 1931, 1933 ja 1937. Karjagin pelasi A-maajoukkueessa 17 maaottelua vuosina 1932–1943.


title: Leo Karjagin

text: Karjagin pelasi myös jääpalloa maajoukkueessa ja HIFK:ssa, jossa hän saavutti viisi mestaruutta. Karjagin edusti Suomea kaikkiaan neljässä A-maaottelussa ja kuudessa B-maaottelussa.


title: Kokkobasillit

text: Kokkobasillit ("coccobacillus") on bakteerityyppi, jotka ovat muodoltaan kokkien (pallomaisia) ja basillien välillä. Ne ovat hyvin lyhyitä, lähes pallomaisia sauvabakteereita. Esimerkiksi hinkuyskän aiheuttava "Bordetella pertussis" on kokkobasilli. Muita patogeenisia kokkobasilleja ovat muun muassa "Haemophilus influenzae" (influenssa), "Gardnerella vaginalis", "Chlamydia trachomatis" (klamydia), "Aggregatibacter actinomycetemcomitans", "Coxiella burnetii" (Q-kuume) ja "Haemophilus ducreyi" (pehmeä sankkeri).


title: Erfurtin koulusurmat

text: Erfurtin koulusurmat tapahtuivat 26. huhtikuuta 2002, kun 19-vuotias Robert Steinhäuser hyökkäsi aseistettuna Erfurtin Gutenberg-Gymnasiumiin Saksassa. Steinhäuser ampui itsensä ja kuusitoista muuta. Haavoittuneita oli lisäksi seitsemän. Useimmat kuolleet olivat koulun työntekijöitä. Steinhäuser itse oli koulun erotettu entinen opiskelija. Hänen oli onnistunut salata koulusta erottaminen vanhemmiltaan.


title: Erfurtin koulusurmat

text: Ammuskelu Gutenberg-Gymnasiumissa loppui, kun opettaja Rainer Heise sai ampujaan puheyhteyden ja onnistui lukitsemaan tämän tyhjään huoneeseen, jossa ampuja teki itsemurhan. Steinhäuser oli ammuskeluaan varten pukeutunut ninjatyylisesti.


title: Erfurtin koulusurmat

text: Koulusurmien jälkeen koulu suljettiin sen uudistamista varten. Se avattiin uudelleen vasta vuonna 2005.


title: Tylosaurus

text: Tylosaurus oli 86,5–75 miljoonaa vuotta sitten Pohjois-Amerikan ja Euroopan merissä elänyt mosasauri. Se kasvoi jopa 15 metriä pitkäksi. "Tylosaurukset" hengittivät happea samoin kuin maalla elävät liskotkin, eikä niillä ollut kiduksia kuten kaloilla. Niiden yleisintä ravintoa olivat kalat, mustekalat, ammonniitit ja merikilpikonnat. Tylosaurukset sopeutuivat elämään veden alla noin 95 miljoonaa vuotta sitten.


title: Tylosaurus

text: "Tylosaurus" esiintyy ja -peleissä.


title: Rod Paige

text: Roderick Raynor "Rod" Paige (s. 17. kesäkuuta 1933) on yhdysvaltalainen republikaanisen puolueen poliitikko. Hän toimi maansa opetusministerinä vuosina 2001–2005. Häntä edelsi Richard Riley ja seurasi Margaret Spellings.


title: Rod Paige

text: Ennen nousemistaan opetusministeriksi Paige oli toiminut dekaanina Texas Southern Universityssa ja Houston Independent School Districtin koulujen yli-intendenttinä. Hän oli 1960–1970-luvuilla myös Jackson State - ja Texas Southern -yliopistojen jalkapallojoukkueiden päävalmentajana.


title: Rod Paige

text: Paige erosi hallituksesta George W. Bushin ensimmäisen kauden jälkeen.


title: Harakkakottaraiset

text: Harakkakottaraiset ("Streptocitta") on kottaraisten heimoon kuuluva varpuslintusuku. Harakkakottaraisten sukuun kuuluu BirdLifen mukaan kaksi lajia.


title: Nils Suomalainen

text: Nils Suomalainen (s. 26. toukokuuta 1949) on entinen suomalainen jalkapallovalmentaja ja jalkapalloilija.


title: Nils Suomalainen

text: Suomalainen pelasi uransa aikana vuosina 1970–1980 1. divisioonassa ja alemmissa sarjoissa Puotinkylän Valtissa, Hermannin Pallossa ja Helsingin Ponnistuksessa. Lisäksi hänen tilillään on yksi mestaruussarjan ottelu Helsingin Jalkapalloklubissa kaudelta 1969.


title: Nils Suomalainen

text: Pelaajauran jälkeen Suomalainen ryhtyi valmentajaksi. Hän valmensi muun muassa Helsinki Unitedin ja sen edeltäjän, PP-Futiksen, naisten Suomen mestareiksi 1989 ja 1990. Suomalainen toimi myös naisten maajoukkueen päävalmentajana vuosina 1993–1996.


title: Reginald Rose

text: Reginald Rose (10. joulukuuta 1920 New York City, New York – 19. huhtikuuta 2002 Norwalk, Connecticut) oli yhdysvaltalainen televisio- ja elokuvakäsikirjoittaja.


title: Reginald Rose

text: Rose palkittiin uransa aikana Emmy-palkinnolla, minkä lisäksi hän oli ehdolla Oscarin voittajaksi parhaan sovitetun käsikirjoituksen sarjassa vuonna 1957 elokuvalla "Valamiesten ratkaisu" ("Twelve Angry Men").


title: Saksan Grand Prix 2009

text: Saksan Grand Prix 2009 (virallisesti Formula 1 Grosser Preis Santander von Deutschland 2009) oli Formula 1 -kauden yhdeksäs osakilpailu, joka ajettiin 12. heinäkuuta Nürburgringin moottoriradalla Saksassa. Kilpailu oli ensimmäinen Nürburgringillä ajettu Saksan GP sitten kauden , jolloin siellä ajettiin Euroopan GP.


title: Saksan Grand Prix 2009

text: Kosteissa aika-ajoissa nopeinta vauhtia piti Mark Webber, joka starttasi ensimmäistä kertaa urallaan paalulta kilpailuun. Hänen viereltään toisesta ja kolmannesta ruudusta lähtivät Brawnin Rubens Barrichello ja Jenson Button. Neljännesta ruudusta starttasi Sebastian Vettel.


title: Saksan Grand Prix 2009

text: Ensimmäisessä osiossa päästiin ajamaan vielä kuivalla radalla, vaikka rata-alueen yllä roikkuikin tummia pilviä. Koko aika-ajon nopeimman kierrosajan ajanut ja ensimmäisen osion nopein oli Mark Webber. Toyotan Timo Glock ei pystynyt ajamaan osion aikana riittävän nopeita kierroksia ja jäi ruutuun 19. Myöhemmin hän sai vielä kolmen lähtöruudun rangaistuksen Fernando Alonson estelystä. Kisaan Glock starttasi varikolta.


title: Saksan Grand Prix 2009

text: Toisen aika-ajo-osion alussa sadekuuro kasteli rataa, kun autot olivat juuri ehtineet lähtemään radalle kuivan kelin renkailla. Rata kävi sen verran liukkaaksi, että monet kuljettajista liukastelivat nurmikon tai hiekan puolelle. Heikki Kovalainen osui kevyesti radan reunakaiteeseen, mutta pystyi jatkamaan. Autot joutuivat tulemaan pian varikolle vaihtamaan välikelin renkaat. Märästä kelistä hyötyi parhaiten Adrian Sutil, joka pääsi ensimmäistä kertaa Force Indiallaan viimeiseen aika-ajo-osioon, ollen kolmanneksi nopein toisessa osiossa. Molemmat McLarenin kuljettajat pääsivät tällä kaudella myös ensimmäistä kertaa yhdessä viimeiseen osioon.


title: Saksan Grand Prix 2009

text: Viimeisen osion aikana ei tullut lisää sadekuuroja ja se päästiin ajamaan läpi kuivan kelin renkailla. Hamilton ja Kovalainen ajoivat ruutuihin 5 ja 6. Heidän perästään lähti Sutil uransa ja koko tallinsa parhaasta ruudusta 7. Ferrarin Massa ja Räikkönen jäivät ruutuihin 8 ja 9.


title: Saksan Grand Prix 2009

text:
Toisesta ruudusta lähtenyt Rubens Barrichello pääsi lähtösuoran kiihdytyksessä paalupaikkamies Mark Webberin rinnalle. Webber teki kuitenkin yllättävän sivuttaisliikkeen osuen lievästi Barrichellon auton kylkeen. Molemmat pystyivät jatkamaan kisaa ilman vaurioita, mutta Webber sai liikkeestään varikonläpiajorangaistuksen. Vielä paremman lähdön sai viidennestä ruudusta startannut Lewis Hamilton, joka ensimmäisessä jarrutuksessa oli jo taistelemassa kärkipaikasta. Hänkin osui kevyesti Webberiin hajottaen autostaan renkaan, minkä vuoksi Hamilton joutui tulemaan varikolle renkaanvaihtoon heti ensimmäisellä kierroksella samalla häviten kierroksen kärkimiehille. Joukon hännille putosi myös Toyotan Jarno Trulli, joka kävi vaihdattamassa autonsa etusiiven osuttuaan Kazuki Nakajiman kanssa.
Force Indian Adrian Sutil oli ajamassa erinomaista kisaa ja meni varikolle sijalta kaksi. Varikolta palattuaan Sutil ajautui ensimmäisessä jarrutuksessa kylmillä renkailla kohti ulkokaarretta, jossa samaan aikaan oli Kimi Räikkönen. Autot osuivat toisiinsa ja Sutil menetti etusiiven. Räikkösen autosta irtosi ilmanohjaimia, mutta hän pystyi jatkamaan kisaa ilman varikkopysähdystä. Räikkönen oli jo kisan alkupuolelta saakka kärsinyt moottoriongelmasta, mikä pakotti Ferraria pudottamaan moottorin kierroksia. Lopulta Räikkönen keskeytti moottorin savuttaessa. Kisatuomaristo ilmoitti tutkivansa myös Räikkösen ja Sutilin osumaa, mutta päätöstä ei tullut ennen Räikkösen keskeytystä. Kilpailun jälkeen tuomaristo päätti olla jakamatta rangaistuksia, ja myös molemmat kuljettajat pitivät tilannetta kilpailutilanteena syyttämättä toisiaan.


title: Saksan Grand Prix 2009

text: Barrichello menetti palkintopallisijoituksen varikolla sattuneessa tankkausongelmassa. Autoon ei saatu tankattua suunniteltua määrää polttoainetta, minkä vuoksi varikkostrategiaa jouduttiin muuttamaan. Kilpailun lopussa Alonso oli radan nopein, ja ajoi myös koko kilpailun nopeimman kierrosajan kierroksella 49.


title: Saksan Grand Prix 2009

text: Rangaistuksestaan huolimatta Webber pystyi nousemaan takaisin kärkeen ja voittamaan kilpailun. Voitto oli hänen uransa ensimmäinen, ja se onnistui 130. startissa. Red Bull saavutti jo kauden kolmannen, ja toisen perättäisen kaksoisvoiton Sebastian Vettelin oltua kisan toinen. Kolmas oli kauden ensimmäisen palkintopallisijoituksensa saavuttanut Felipe Massa. Myös Nico Rosberg onnistui hyvin kilpailussa noustuaan 15. ruudusta neljänneksi. Loput pistesijat menivät kuljettajille Button, Barrichello, Alonso ja Kovalainen.


title: Torajärvi

text: Torajärvi voi tarkoittaa seuraavia:


title: Isonkyrön vaakuna

text: Isonkyrön kunnanvaakuna on saanut aiheensa Isonkyrön vanhan pitäjän sinetistä, joka esittää puunrunkoa vasten pystyynnoussutta karhua. Aihe toistuu vaakunassa ilman olennaisia muutoksia.


title: Isonkyrön vaakuna

text: Vaakunan on suunnitellut Matti Visanti, ja se vahvistettiin käyttöön 7. heinäkuuta 1950. Vaakunan selitys on ”kultakilvessä pystyssä musta karhu, jonka varukset (kieli, hampaat, kynnet) ovat punaiset, pidellen kämmenissään vihreää kuusentyveä”.


title: Jussi-palkinnot 2005

text: Jussi-gaala 2005 järjestettiin 6. helmikuuta 2005 Helsingissä entisessä Studio 51 -yökerhossa. Tilaisuudessa jaettiin palkinnot vuoden 2004 parhaille elokuville. Gaalan juonsivat Baba Lybeck ja Mikko Silvennoinen.


title: Jussi-palkinnot 2005

text: Yleisö-Jussin voitti "Keisarikunta".


title: Daniel DiNardo

text: Daniel Nicholas DiNardo (s. 23. toukokuuta 1949) on katolisen kirkon yhdysvaltalainen pappi. Hänestä tuli kardinaali 24. marraskuuta 2007.


title: Daniel DiNardo

text: DiNardo syntyi Ohiossa ja sai pappisvihkimyksensä Pennsylvaniassa 16. heinäkuuta 1977. Hän on sittemmin toiminut Sioux Cityn hiippakunnan piispana Iowassa (1998–2004) ja Galvestonin–Houstonin arkkihiippakunnan arkkipiispana Texasissa (2006–).


title: David Zubik

text: David Allen Zubik (s. 4. syyskuuta 1949 Sewickley) on yhdysvaltalainen roomalaiskatolinen piispa. Hänet vihki papiksi Pittsburghin hiippakuntaan Vincent Martin Leonard 3. toukokuuta 1975. Hänet nimitettiin Pittsburghin vihkipiispaksi sekä Jamestownin titulaaripiispaksi 18. helmikuuta 1997, ja piispaksi vihkiminen seurasi 6. huhtikuuta. Pääkonsekraattorina toimi Donald William Wuerl, jota avustivat Nicholas Carmen Dattilo ja Thomas Joseph Tobin.


title: David Zubik

text: Zubik sai 10. lokakuuta 2003 nimityksen Green Bayn piispaksi, jonka virkaan hänet asetettiin 12. joulukuuta. Hänet nimitettiin 18. heinäkuuta 2007 Pittsburghin piispaksi, ja hänet asetettiin uuteen virkaansa 28. syyskuuta.


title: George Crum

text: George "Speck" Crum (1822–1914) oli yhdysvaltalainen pikaruokalan kokki, jonka uskotaan keksineen perunalastut vuonna 1853.


title: Caldarium

text: Caldarium, (latinan sanasta "calidua" ’kuuma’ tai "caldus" ’lämmin’ , myös "Calidarium, Cella Caldaria" tai "Cella Coctilium") oli kuumien kylpyjen osasto roomalaisessa kylpylässä. Se oli lämmitetty lattialämmityksen eli hypokaustin avulla ja lämpotila saattoi nousta 60 °C:een. Siellä oli myös lämminvesiallas. Caldariumista kylpyjät siirtyivät ensin lämpimään tepidariumiin ja sitten viileään frigidariumiin.


title: Tablinum

text: Tablinum oli antiikin Rooman domuksessa sijaitseva isännän työ- ja vastaanottohuone. Se sijaitsi atriumin perällä, ja siitä oli varsinkin myöhemmin usein yhteys peristyyliksi nimitetylle sisäpihalle.


title: Hugh Nibley

text: Hugh Winder Nibley (27. maaliskuuta 1910 – 24. helmikuuta 2005) oli yhdysvaltalainen mormoni. Hän kirjoitti uransa aikana lukuisia mormoniuskontoa käsitteleviä kirjoja ja artikkeleita, joita myöhempien aikojen pyhien piireissä pidetään korkeassa arvossa. Hänen kirjoituksensa ovat pitkälti mormoniuskon apologetiikkaa.


title: Hugh Nibley

text: Nibley opiskeli Kalifornian yliopistossa Los Angelesin ja Berkeleyn kampuksilla. Hänestä tuli Brigham Young -yliopiston professori vuonna 1946. Hän oli kielellisesti lahjakas ja puhui sujuvasti useita vieraita kieliä. Hän oli demokraattisen puolueen kannattaja ja vastusti Vietnamin sotaa. Hän suoritti aikoinaan lähetystyönsä Saksassa. Hänen uskoaan voimisti nuorena koettu kuolemanlähikokemus.


title: Hugh Nibley

text: Nibley meni vuonna 1946 naimisiin Phyllis Hawkesin kanssa.


title: Hugh Nibley

text: Nibleyn kuoli 94-vuotiaana vuonna 2005 Utahin Provossa. Nibleyn kuoleman jälkeen hänen tyttärensä Martha Beck julkaisi kohua herättäneen kirjan "Leaving the Saints: How I Lost the Mormons and Found My Faith", jossa hän muun muassa syyttää isäänsä seksuaalisesta hyväksikäytöstä. Martha Beckin kaikki seitsemän sisarusta ja äiti ovat kiistäneet tällaiset syytökset jyrkästi.


title: Hugh Nibley

text: Nibley on nimekkäimpiä mormoniapologeetikkoja, vaikkakin mormonipiirien ulkopuolella hänet tunnetaan heikosti.


title: Kantasuomalainen

text: Kantasuomalainen voi tarkoittaa seuraavia asioita:


title: Aurinkoenergia Euroopan unionissa

text: Tämä artikkeli käsittelee Aurinkoenergiaa Euroopan unionissa.


title: Aurinkoenergia Euroopan unionissa

text: Vuosina 2000-9 Euroopan aurinkosähkökapasiteetti kasvoi EWEA:n mukaan 13 GW. Uusien rakennusten aurinkolämmitys on velvoite ainakin Espanjassa ja Saksassa (2009).


title: Aurinkoenergia Euroopan unionissa

text: Algeria rakentaa Saksaan 3 000 kilometrin kaapelin viedäkseen Saksaan 6000 MW aurinkoenergiaa vuoteen 2020 mennessä.


title: Aurinkoenergia Euroopan unionissa

text: Kyprosessa on asukasta kohti eniten aurinkolämmityskapasiteettia. Vuonna 2008 aurinkolämmitystä oli yhteensä asennettuna (MW): Saksa 7 922, Itävalta 2 775, Kreikka 2 709, Ruotsi 272 ja Suomi 18.


title: Aurinkoenergia Euroopan unionissa

text: Aurinkokennot tuottaa noin 2% Euroopan unionin alueen sähköstä.


title: Parhaan lavastuksen Jussi

text: Parhaan lavastuksen Jussi on yksi Jussi-palkinnon palkintosarjoista.


title: Apodyterium

text: Apodyterium oli roomalaisen kylpylän pukuhuone, jossa oli pukukoppeja, lokeroita tai hyllyjä tavaroiden säilytystä varten. Orjat vahtivat kylpijöiden omaisuutta. Asiakas saattoi käyttää omaa orjaansa tai vuokrata kylpylästä erillisen orjan.


title: Keiji Haino

text: Keiji Haino (, "Haino Keiji", s. 3. toukokuuta 1952) on japanilainen muusikko. Hänet tunnetaan kokeilevana kitaristina, jonka tavaramerkkejä ovat improvisaatio, kova äänen taso ja feedback-efektin runsas käyttö. Kitaran ohella hän soittaa lukuisia muitakin instrumentteja sekä laulaa. Tunnetuimpia hänen yhtyeistään ovat Fushitsusha ja Purple Trap. Hän esiintyy usein myös soolona. Hän on tehnyt yhteistyötä muun muassa Derek Baileyn, Peter Brötzmannin, Bill Laswellin, Tatsuya Yoshidan, Merzbown ja Boriksen kanssa.


title: Damir Mršić

text: Damir Mršić (s. 25. lokakuuta 1970 Tuzlassa Jugoslaviassa) on bosnialainen koripalloilija. Hän omistaa myös Turkin kansalaisuuden, jonka takia hänen nimensä on vuodesta 2003 lähtien ollut Damir Kaan. Tällä hetkellä hän on vanhin pelaaja Turkin liigassa. Vuosina 1999-2005 hän pelasi myös Bosnia ja Hertsegovinan koripallomaajoukkueessa.


title: Maison Carrée

text: Maison Carrée on alun perin roomalaisten rakentama temppeli, joka sijaitsee Nîmesin kaupungin keskustassa, Etelä-Ranskassa. Temppelistä tuli keskiajalla kirkko ja nykyisin se toimii antiikin taiteen museona. Se on säilynyt erinomaisessa kunnossa alkuperäisellä paikallaan.


title: Maison Carrée

text: Maison Carréen rakennutti vuonna 19 eaa. Marcus Vipsanius Agrippa, joka rakennutti myös Rooman Pantheonin. Rakennus inspiroi uusklassisen La Madeleine -kirkon rakentajia. Se valmistui Pariisiin 1807–1842.


title: Maison Carrée

text:
Nimi Maison Carrée tarkoittaa sananmukaisesti neliön muotoista taloa. Se on tunnettu tällä nimellä
1500-luvulta alkaen. Vanhassa ranskan kielessä kutsuttiin ilmaisulla "carré" kaikkia geometrisiä muotoja, joissa oli neljä suoraa kulmaa. Niinpä suorakaiteen nimenä oli silloin "le carré long" eli pitkä neliö ja "le carré parfait", eli täydellinen neliö, tarkoitti sitä, nykyisin neliöksi sanottua muotoa. Tämä on selittää talon ja muodon ristiriidan - Maison Carréen pohja on aina ollut suorakaiteen muotoinen.


title: Taberna

text: Taberna oli roomalainen, kadulle avoin myymälähuone. Se saattoi sijaita asuintalon pohjakerroksessa, mutta tabernoita oli myös suurissa kauppahalleissa.


title: Liigacup 2000

text: Jalkapallon Suomen Liigacup pelattiin vuonna 2000 seitsemännen kerran. Kilpailuun osallistuivat kaikki 12 Liigajoukkuetta. Ensimmäistä kertaa kilpailun historiassa pelattiin puolivälierät (4 alkulohkosta kustakin kaksi parasta pääsi pudotuspelikierroksille). Kilpailu ajoittui helmi-huhtikuulle.Turnauksen voitti Vaasan Palloseura, joka kukisti Hangossa pelatussa finaalissa helsinkiläisen FC Jokerit numeroin 2–1.


title: Lee J. Cobb

text: Lee J. Cobb (8. joulukuuta 1911 New York City – 11. helmikuuta 1976 Woodland Hills, Kalifornia) oli yhdysvaltalainen näyttelijä. Cobb muistetaan parhaiten roolistaan Arthur Millerin Pulitzer-palkinnon voittaneessa näytelmässä "Kauppamatkustajan kuolema" (1949).


title: Lee J. Cobb

text: Cobb syntyi New Yorkissa juutalaisperheeseen vuonna 1911. Hän osoitti suurta lahjakkuutta viulun ja harmonikan soittajana, mutta joutui jättämään viulun soiton murrettuaan ranteensa. Ennen täysi-ikäistymistään Cobb muutti kotoa Hollywoodiin pyrkiäkseen elokuvanäyttelijäksi. Töitä ei kuitenkaan löytynyt, joten hän palasi New Yorkiin ja aloitti opiskelut. Opiskelujen ohessa hän teki radioon ääninäytelmiä.


title: Lee J. Cobb

text: Cobb pääsi näyttämään kykyjään Manhattanin Broadwaylle saatuaan roolin saluunanpitäjänä Fjodor Dostojevskin näytelmässä "Rikos ja rangaistus". Myös elokuvarintamalla tuli onnistumisia, sillä Cobb nimettiin Oscar-ehdokkaaksi sivuosastaan elokuvassa "Alaston satama" (1954). Neljä vuotta myöhemmin Cobb sai Oscar-ehdokkuuden myös sivuosaroolistaan Dostojevskin romaanin pohjalta tehdyssä elokuvassa "Karamazovin veljekset". Lisäksi hän oli yksi valamiehistä vuoden 1957 elokuvassa "Valamiesten ratkaisu". Televisiossa hän tuli tunnetuksi Shilohin karjatilan omistajan, tuomari Henry Garthin roolista 1960-luvun lännensarjassa "Virginialainen".


title: Lee J. Cobb

text: Poliittiset aatteet olivat pysäyttää Cobb'n uran. Cobb liittyi vuonna 1935 Manhattanilla toimineeseen poliittiseen Group Theatre -teatteriin, mistä koitui hänelle myöhemmin ongelmia, sillä 1950-luvulla hän joutui vastaamaan aatteistaan ja teoistaan kommunismivastaiselle House Un-American Activities Committeelle (HUAC). Aluksi Cobb kieltäytyi tulemasta kuultavaksi, mutta muutti mielensä mahdollistaakseen uransa jatkamisen. Oikeudessa hän antoi 20 entistä Yhdysvaltain kommunistisen puolueen jäsenen nimeä ja välttyi näin joutumasta itse mustalle listalle.


title: Lee J. Cobb

text: Cobb kuoli vuonna 1976 sydänkohtaukseen. Hänet on haudattu Los Angelesiin.


title: Tuukka Kaukoniemi

text: Tuukka Veli Tapio Kaukoniemi (s. 22. marraskuuta 1985 Oulu) on entinen suomalainen alppihiihtäjä. Hän kilpaili suurpujottelussa, pujottelussa sekä supersuurpujottelussa. Kaukoniemi edusti Vuokatti Slalomia.


title: Tuukka Kaukoniemi

text: Kaukoniemi lopetti uransa syksyllä 2009 opiskeluiden vuoksi. Hän aloitti tuolloin kiropraktiikan opiskelun Anglo-European College of Chiropracticissa Bournemouthissa, Englannissa.


title: Tuukka Kaukoniemi

text: Kaukoniemi aloitti alppihiihdon jo 3-vuotiaana laskiessaan kaikki Rukan rinteet. Urheilun monilahjakkuutena hän harrasti nuorempana muun muassa pesäpalloa ja pelasi juniorina kilpaa tennistä sekä golfia nuorten maajoukkueessa. Alppihiihtouransa Kaukoniemi aloitti vuonna 2000 alppikoulussa Nilsiällä (Nilsiän lukio, Tahkon alppikoulu). Vuosina 2001–2004 hän laski nuorten maajoukkueessa. Miesten alppimaajoukkueeseen Kaukoniemi kuului vuodesta 2006 lähtien.


title: Tuukka Kaukoniemi

text: Kaukoniemi saavutti useita SM-mitaleita lasten ja nuorten sarjoista. Aikuisten SM-kisoista hänen paras saavutuksensa oli paripujottelun pronssi Rukalta vuonna 2005.


title: Tuukka Kaukoniemi

text: Alppihiihdon maailmancupissa Kaukoniemi osallistui 11 kilpailuun, eikä selviytynyt kertaakaan toiselle kierrokselle ja pistesijoille. Eurooppa-cupissa hän osallistui 33 kilpailuun, ja hänen paras sijoituksensa oli 11:s Norjan Geilossa vuonna 2007 suurpujottelussa.


title: Tuukka Kaukoniemi

text: Kaukoniemi oli mukana myös MM-kisoissa Åressa 2007, jossa hän oli joukkuekilpailussa neljäs ja keskeytti henkilökohtaisessa pujottelussa.


title: Sippolan Kunto

text: Sippolan Kunto ry on urheiluseura Kouvolan Sippolasta. Seuran lajeihin kuuluvat yleisurheilu, hiihto ja ampumahiihto.


title: Sippolan Kunto

text: Hiihtokaudella 2011-2012 on SiKu:lla ollut parhaimmillaan seitsemän edustajaa per kilpailu, muun muassa miehet 14 v. -sarjassa ja miesten yleisessä, sekä pienempien lasten sarjoissa.Sippolan Kunto on perustettu vuonna 1907.


title: Emil Helkiö

text: Johan Eemil Helkiö (vuoteen 1896 Hellman, 1. lokakuuta 1870 Rauman maalaiskunta – 16. elokuuta 1941 Huittinen) oli Suomalaisen puolueen kansanedustajana vuosina 1907–1908 Suomen ensimmäisessä eduskunnassa. Hän erosi tehtävästään kesken kauden kuulonsa häiritsevän heikkenemisen vuoksi.


title: Emil Helkiö

text: Helkiö toimi Rauman kunnalliskodin johtajana yhdessä vaimonsa kanssa 1897–1900 ja maanviljelijänä 1900–1909. Lyhyen kansanedustajauransa jälkeen hän siirtyi työnjohtajaksi Keimolan sahalle Espooseen. Vuonna 1915 Helkiö muutti Tyrnävälle, missä hän toimi Lutherilaisen evankeliyhdistyksen saarnaajana. Tämän jälkeen hän palasi maanviljelijäksi, ensin Lempäälään 1917–1918 ja sitten Piikkiöön 1918–1923. Helkiö muutti vuonna 1923 Huittisten Lauttakylään, missä hän työskenteli Suomen luterilaisen evankeliyhdistyksen rukoushuoneen toiminnanjohtajana ja matkasaarnaajana kuolemaansa asti.


title: Emil Helkiö

text: Helkiö julkaisi asiatekstejä valtiollisen- ja kunnalliselämän, maanviljelyn sekä raittiusaatteen alueilta sekä kirjoitti runoja ja kaunokirjallisia kirjoituksia, joita on julkaistu Rauman seudun lehdissä. Myöhemmin Helkiö kirjoitti ja julkaisi etupäässä uskonnollisaiheisia kirjoituksia Evankeliumiyhdistyksen lehdissä.


title: Emil Helkiö

text: Helkiö oli naimisissa Olga Lundgrenin (s. 13.6.1872 Karjalassa, k. 7.5.1937) kanssa ja sai tämän kanssa yhdeksän lasta vuosina 1897–1914.


title: Sergei Mozjakin

text: Sergei Valerevitš Mozjakin (, s. 30. maaliskuuta 1981 Jaroslavl, Venäjän SFNT, Neuvostoliitto) on venäläinen jääkiekkoilija. Mozjakin edustaa KHL-sarjassa Metallurg Magnitogorskia.


title: Sergei Mozjakin

text: Pääsarjauran Mozjakin aloitti vuonna 2000 TsSKA Moskovassa. Vuonna 2002 Columbus Blue Jackets Mozjakinin NHL:ään varausnumerolla 268. Kaudella 2005–06 Mozjakin (20+32=52) voitti Venäjän Superliigan pistepörssin. Mozjakin kilpaili tasapäisesti runkosarjan pistepörssin voitosta yhdessä Aleksei Morozovin (23+26=49) ja Jevgeni Malkinin (21+26=47) kanssa. Kaudeksi 2006–07 Mozjakin siirtyi HK Himik Moskovan alueeseen (nimi myöhemmin HK Atlant). Mozjakin voitti toistamiseen Superliigan pistepörssin kaudella 2007–08 vain pisteen enemmän saaneena kuin Morozov.


title: Sergei Mozjakin

text: KHL:n pistepörssin Mozjakin on voittanut kuusi kertaa: 2008–09, 2009–10, 2012–13, 2013–14, 2015–16 ja 2016–17, sekä maalipörssin neljästi: 2012–13, 2013–14, 2015–16 ja 2016–17. Hänet on valittu neljä kertaa KHL:n arvokkaimmaksi pelaajaksi, kuusi kertaa ja kuusi kertaa vuoden herrasmiespelaajaksi. Mozjakin on johtanut Metallurg Magnitogorskin kausilla 2013–2014 ja 2015–16 Gagarin Cupin voittoon joukkueen kapteenina. Molemmilla kerroilla hänet on palkittu pudotuspelien arvokkaimpana pelaajana. Kaudella 2014–15 Mozjakin rikkoi ensimmäisenä pelaajana 500 tehopisteen rajan KHL:ssä, kun runkosarjan ja pudotuspelien pisteet lasketaan yhteen. Hän johtaa KHL:n kaikkien aikojen maali- ja pistetilastoja.


title: Sergei Mozjakin

text: Mozjakin oli voittamassa olympiakultaa venäläisten olympiaurheilijoiden joukkueessa 2018. Hän on pelannut Venäjän maajoukkueessa kahdeksat MM-kilpailut, joissa hän on voittanut kaksi maailmanmestaruutta: 2008, 2009, kaksi hopeaa: 2010, 2015 ja kaksi pronssia: 2016, 2017.


title: Macellum

text: Macellum (lat.) oli roomalainen kauppatori ja aukio, jota ympäröi pylväshallit ja myymälät ("tabernae"). Torin keskellä saattoi olla suihkulähteellä varustettu pyöreä tai kahdeksankulmainen rakennus ("tholos") kalojen myyntiä varten. Macellumin sisäänkäyntiä vastapäätä oli tavallisesti myös suojelusjumalien pyhäkkö.


title: David Banner

text: David Banner (oikealta nimeltään Lavell Crump, s. 11. huhtikuuta 1973 Jackson, Mississippi) on yhdysvaltalainen hip hop -artisti.


title: David Banner

text: David Banner syntyi Jacksonissa Mississipissä. Hän kävi "Northwest Jackson Middle School" -koulua.


title: David Banner

text: David Bannerin ensimmäinen studio albumi "Them Firewater Boyz Vol. 1", julkaistiin vuonna 2000. Bannerin menestynein studioalbumi "" julkaistiin vuonna 2003. Albumi siälsi Bannerin ensimmäisen hitin: "Like a Pimp" (feat. Lil' Flip). Samana vuonna Banner julkaisi myös toisen studio albumin "". Tältäkin albumilta nousi hittisingle: "Crank It Up" (feat. Static Major).


title: David Banner

text: Vuonna 2005 julkaistiin David Bannerin neljäs studioalbumi "Certified". Tältä albumilta julkaistiin singlet: "Ain't Got Nothing" (feat. Magic & Lil Boosie), "Play" ja "Touching" (feat. Jazze Pha).


title: David Banner

text: 15. heinäkuuta 2008 julkaistiin viides studioalbumi "The Greatest Story Ever Told". Tämän albumin singlet olivat "Speaker" (feat. Akon, Lil Wayne & Snoop Dogg), Get Like Me (feat. Chris Brown & Yung Joc) ja "Shawty Say" (feat. Lil Wayne).


title: Ebeneser-säätiö

text:
Ebeneser-säätiö tukee varhaiskasvatusta ja vanhemmuutta Suomessa sekä vaalii
lastentarhatyön kulttuurihistoriallista merkitystä. Säätiö tukee ja edistää varhaiskasvatuksen tutkimusta ja koulutusta kristillisessä hengessä sekä osallistuu yleiseen kasvatustoimintaan. Säätiö ylläpitää lastentarhamuseota sekä järjestää museopedagogista toimintaa.


title: Ebeneser-säätiö

text: Säätiö toimii Ebeneser-talossa Helsingin Sörnäisissä, jonka suunnitteli arkkitehti Wivi Lönn (1908). Talo on suojelukohde.


title: Ebeneser-säätiö

text: Säätiö syntyi Hanna Rothmanin ja Elisabeth Alanderin aloitteesta, ja sen pohjana on heidän vuonna 1890 perustamansa lastentarha. 1950-luvun lopulla säätiö piti lastentarhan ohella vuodesta 1919 alkaen Helsingissä ”lastenseimeä” ja koululaisten ”päiväkotia” sekä suomen- ja ruotsinkielistä lastentarhanopettajatarseminaaria Helsingin lisäksi myös Tampereella ja Jyväskylässä. Lisäksi säätiö julkaisi varhaiskasvatusalan kirjallisuutta. Seminaarien pääsyvaatimuksina olivat keskikoulututkinto ja lastentarhaharjoittelu sekä toivomuksina hyvä lauluääni ja soittotaito.


title: Ebeneser-säätiö

text: Säätiö oli yli 50 vuoden ajan ainoa sekä suomen- että ruotsinkielisiä lastentarhanopettajia kouluttava organisaatio Suomessa. Suurimmillaan Ebeneser koulutti samaan aikaan 300 lastentarhanopettajaopiskelijaa ja hoiti 320 lasta.


title: Svein Haftorn

text: Svein Haftorn (30. tammikuuta 1925 Drammen Norja – 28. heinäkuuta 2003 Trondheim) oli norjalainen lintutieteilijä.


title: Svein Haftorn

text: Haftorn opiskeli Oslon yliopistossa ja väitteli filosofian tohtoriksi 1957 tiaisten (varsinkin hömötiaisten) ruokailukäyttäytymisestä, talviparvista ja ravinnon varastoinnista. Tutkimus on lintutieteen ja ekologian klassikko. Haftornista tuli Trondheimin tiedemuseon (Vitenskapsmuseet) lintuosaston kuraattori 1953 ja Norjan Lærerhøgskolen, joka myöhemmiin liitettiin Trondheimin yliopistoon, eläintieteen professori vuonna 1966.


title: Svein Haftorn

text: Haftorn oli American Ornithologists' Unionin kirjeenvaihtajajäsen vuodesta 1983 lähtien. Hän oli perustamassa Norjan lintutieteellistä yhdistystä 1957 ja toimi yhdistyksen puheenjohtajana 1958–1966. Hän oli ensimmäisiä, joka käytti videonauhoitetta ja erilaisia lämpötila-antureita lintujen pesäkoloissa tapahtuvan toiminnan rekisteröimiseen, kuten munien lämpötilan mittaukseen, yöllisen hypotermian tarkkailuun ja luonnossa elävien lintujen aineenvaihdunnan muutoksien havainnointiin haudonnan aikana. 1986 hän kirjoitti lajikuvauksen hippiäisestä ("Regulus regulus").


title: Svein Haftorn

text: Svein Haftornin puoliso oli Eva Haftorn ja heille syntyi neljä lasta.


title: Elämä: Käyttöohje

text: Elämä: käyttöohje: romaaneja ("La vie mode d’emploi: romans") on vuonna 1978 ilmestynyt Georges Perecin kirja. Se koostuu 99 luvusta, joista kukin kertoo yhden pariisilaisen kerrostalon huoneesta. Kirjaa on pidetty kokeellisen kirjallisuuden klassikkona.


title: Elämä: Käyttöohje

text: Teokselle on myönnetty Prix Médicis -palkinto 1978.


title: Margot Adler

text: Margot Susanna Adler (16. huhtikuuta 1946 Little Rock, Arkansas – 28. heinäkuuta 2014 New York, New York) oli yhdysvaltalainen kirjailija, toimittaja ja wicca. Hän kirjoitti uuspakanuudesta kirjan "" (1979).


title: Margot Adler

text: Adler syntyi Arkansasin Little Rockissa nimellisesti juutalaiseen perheeseen. Hänen psykiatri-isänsä oli kuitenkin ateisti, ja perhe vietti joulua. Adler löysi oman vakaumuksensa vasta pitkään kestäneen uskonnollisen etsinnän jälkeen. Hän oli Covenant of the Goddess -suuntausta edustava wiccapapitar ja kertoi olevansa myös unitaariuniversalisti. Hän oli nuorena kiinnostunut ainakin katolisesta kirkosta, kveekareista ja kreikkalaisesta mytologiasta.


title: Margot Adler

text: Adler opiskeli politiikan tutkimusta Kalifornian yliopistossa Berkeleyssä (Bachelor of Arts -tutkinto 1968) ja journalismia Columbian yliopistossa. Myöhemmin hän pääsi Nieman-stipendillä Harvardiin. Hän oli Vietnamin sodan vastustaja.


title: Margot Adler

text: Radiossa Adler muun muassa juonsi vuosina 1999–2008 National Public Radion "Justice Talking" -show’ta.


title: Margot Adler

text: Adler meni vuonna 1988 naimisiin John Lowell Gliedmanin kanssa. Vuonna 1990 syntyi heidän poikansa Alexander Gliedman-Adler. Margot Adlerin isoisä oli psykologi Alfred Adler.


title: Margot Adler

text: Adler kuoli syöpään kotonaan New Yorkissa 28. heinäkuuta 2014.


title: Ruokalusikka

text:
Ruokalusikka on suurehko lusikka, jota käytetään muun muassa keiton ja puuron syömiseen.
Ruokalusikka (lyhenne "rkl") on myös ruoanlaitossa käytetty tilavuuden mittayksikkö, kooltaan 15 millilitraa eli kolme teelusikkaa. Seitsemän ruokalusikkaa on siis noin yksi desilitra. Mittauskäyttöön on olemassa erityisiä mittalusikoita. Syömiseen tarkoitettujen ruokalusikoiden tilavuudet voivat poiketa tästä paljonkin; esimerkiksi Helsingin Sanomien testissä pienimpään ruokalusikkaan mahtui suolaa 8 grammaa, suurimpaan melkein kolme kertaa enemmän.


title: Peitenimi

text:
Peitenimi tarkoittaa esimerkiksi sotilasoperaatiolle tai henkilölle annettua salanimeä, koodinimeä.
Peitenimien käyttö kuuluu salaamistarkoituksessa käytettävään erityisesti sotilaalliseen koodiin, peitekieleen. Peitenimi on peitekielinen salanimi.


title: Peitenimi

text: Peitenimet ovat osa salaisen viestinnän kryptografiaa: peitenimet ovat koodeja, jotka korvaavat selväkielisen tekstin kokonaisia sanoja koodatussa tekstissä. Yksittäisten merkkien korvaaminen puolestaan on salakirjoitusta.


title: Peitenimi

text: Laajasti tunnetuiksi tulleita ovat esimerkiksi II maailmansodan operaatioiden peitenimet kuten Operaatio Overlord (Normandian maihinnousu 1944) ja Operaatio Barbarossa (Saksan hyökkäys Neuvostoliittoon 1941).


title: Peitenimi

text: Eräissä tapauksissa peitenimi on nykyään pikemminkin perinne ja osa medianäkyvyyttä kuin minkäänlainen turvallisuusjärjestely. Esimerkiksi Barack Obaman "peitenimi" Renegade kerrottiin Washington Postissa, kun hänestä tuli presidenttiehdokas. Nimen antoi Valkoisen talon viestintäosasto WHCA.


title: Jussi-palkinnot 2004

text: Jussi-palkinnot 2004 jaettiin 1. helmikuuta Showravintola Maestrossa järjestetyssä jakotilaisuudessa vuoden 2003 elokuville. Gaalan juonsivat Baba Lybeck ja Nicke Lignell.Yleisö-Jussin voitti "Pahat pojat".


title: Guaram III

text: Guaram III () oli Iberian (eli Georgian itäosan Kartlin) ruhtinas guaramidi-dynastiasta. Hänen hallituskautensa alkoi ennen vuotta 693 ja loppui noin 748.


title: Guaram III

text: Guaram III:lle annettiin bysanttilainen kuropalates-arvonimi, joten hänen täytyi seurata isäänsä tai isoisäänsä Guaram II:ta Iberian valtaistuimelle hieman ennen vuotta 693, jolloin kalifaatti hääti bysanttilaiset Kaukasiasta. Pseudo-Džuanšerin noin vuonna 800 kirjoittamassa kronikassa kerrotaan myös samaan aikaan eläneistä Mir- ja Artšil-nimisistä ruhtinaista ja jälkimmäisen pojista Iovanesta ja Džuanšerista. Kumpikaan heistä ei ollut kuitenkaan Iberian virkaatekevä ruhtinas, vaan he olivat Iberian itäpuolella sijaitsevan Kakhetin hallitsijoita.


title: Guaram III

text: Guaram III:lla oli poika, jonka nimi oli myös Guaram (tai Gurgen), ja kaksi nimettömäksi jäänyttä tytärtä. Toinen tyttäristä meni naimisiin Khosroiani-prinssi Artšilin kanssa ja toinen nai Bagrationi-prinssi Vasakin. Poika Guaram/Gurgen oli naimisissa Nersiani-suvun prinsessan, Adarnase III:n tyttären kanssa ja heille syntyi poika, Stepanoz III.


title: 83 Leonis

text: 83 Leonis on kaksoistähti Leijonan tähdistössä noin 58 valovuoden päässä Maasta. Tähdet ovat ainakin 515 AU:n päässä toisistaan. 83 Leonis A on alijättiläinen, eli se ei enää fuusioi vetyä. 83 Leonis B on hieman Aurinkoamme pienempi oranssi kääpiö, jolta löydettiin eksoplaneetta vuonna 2005.


title: 83 Leonis

text: 83 Leonis Bb, jonka massa on vähemmän kuin puolet Saturnuksen massasta, on yksi pienimmistä tähän mennessä havaituista eksoplaneetoista.


title: Luettelo televisiosarjan Salatut elämät keskeisistä tapahtumapaikoista

text: Tämä artikkeli käsittelee suomalaisen televisiosarjan "Salatut elämät" keskeisiä tapahtumapaikkoja.


text:
Pihlajakatu 23 on kerrostalo, jonka B-rapussa suurin osa sarjan hahmoista asuu. Pihlajakatu 23:n A-rappua eikä C-rappua ei sarjassa ole ikinä nähty, mutta niistä on kuitenkin ollut puhetta. Pihlajakatu 23:een valmistui hissi vuonna 2005.
Hissin valmisteluvaiheissa Oona Kiviranta putosi kuiluun mentyä leikkimään sen reunalle. Oona kuitenkin selvisi hissikuiluun putoamisesta. Lokakuussa 2018 esitetyssä jaksossa paljastettiin, että ullakkokerrokseen aiotaan rakentaa uusi asunto.
Asuntojen lisäksi sarjassa näytetään talon kellaria sekä siellä olevaa saunaosastoa. Kellarissa oli vuosina 1999–2005 biljardipöytä, jonka Ismo pelasti kotiinsa ja sittemmin myi ja vuosina 2005–2009 kuntosali. Nykyisin kellarissa on Sievisen perheen vanha sohva, jossa varsinkin talon nuoriso viettää aikaansa. Kellarissa sijaitsee myös häkkivarasto, joita näytettiin vuosina 1999–2006 sekä syksyllä 2010, kun talossa vallitsi rikosaalto ja muun muassa Isabella Holmin taulut varastettiin sieltä.Sarjassa on vuosien varrella toiminut monia erilasia yrityksiä, ravitsemusalalta kuntosaleihin. Yrityksistä lisää tietoa löytyy niille tehdystä omasta artikkelista.


title: Venäjän kansallisorkesteri

text: Venäjän kansallisorkesteri () perustettiin vuonna 1990 ja se on maansa arvostetuimpia sinfoniaorkestereita. Orkesterin perustaja ja taiteellinen johtaja on Mihail Pletnjov. Päävierailija on Vladimir Jurowski. Muita orkesteria johtaneita kapellimestareita ovat Kent Nagano, Alexander Vedernikov ja Paavo Berglund.


title: Venäjän kansallisorkesteri

text: Gramophone arvioi kansallisorkesterin ensimmäisen levytyksen Tšaikovskin "Pateettisesta sinfoniasta" kaikkien aikojen parhaaksi. Sittemmin orkesteri on julkaissut yli 50 levytystä Deutsche Grammophonille ja PentaTone Classicsille. Naganon johtama Venäjän kansallisorkesterin versio Sergei Prokofjevin "Pekka ja susi" -oopperasta toi sille vuonna 2004 Grammy-palkinnon ensimmäisenä venäläisenä orkesterina. Kertojina levyllä vierailivat Sophia Loren, Bill Clinton ja Mihail Gorbatšov.


title: Adarnase III

text: Adarnase III () oli Iberian (eli Georgian itäosan Kartlin) ruhtinas Nersiani-dynastiasta vuosina n. 748–760. Alun perin hän oli sisä-Iberian herttua (eristavi) ja hän vaikuttaa nousseen guaramidi-dynastian hallitsijan Guaram III:n tilalle. Guaramin poika oli naimisissa Adarnasen tyttären kanssa. Adarnasen jälkeen valtaistuimelle nousi hänen poikansa Nerse.


title: Adarnase III

text: Adarnasella oli bysanttilainen kuropalates-arvonimi, mikä on osoitus Bysantin vaikutusvallasta Georgiassa, vaikka georgialaiset olivat edelleen kalifaatin vasalleja.


title: Kilo (täsmennyssivu)

text: Kilo voi tarkoittaa ainakin seuraavia asioita:


title: Nerse

text: Nerse (, myös "Nerses") oli Iberian (eli Georgian itäosan Kartlin) ruhtinas Nersiani-dynastiasta vuosina n. 760–772 ja uudelleen vuosina 775–779/780.


title: Nerse

text: Nerse nousi valtaistuimelle isänsä kuropalates Adarnase III:n jälkeen ja uhmasi Georgiaa hallitsevia arabeja. Vuonna 772 kalifi al-Mansur kutsui hänet Bagdadiin ja heitti hänet vankilaan. Kalifi al-Mahdi (hallitsi 775–785) vapautti Nersen ja hän palasi Iberiaan vuonna 775, mutta hän joutui jälleen vaikeuksiin arabien kanssa. Hänen täytyi paeta maasta Darielin solan läpi kasaarien luokse. Hänelle annettiin kunnianosoituksia muttei vakavastiotettavaa tukea, joten hän siirtyi Abhasiaan, jonne gänen perheensä oli paennut. Kalifi nosti Iberian valtaistuimelle hänen sisarenpoikansa Stepanoz III:n. Nerse hyväksyi tapahtuneen ja palasi arabien luvalla Iberiaan, jossa hän pysyttäytyi politiikan ulkopuolella. Vuonna 786, kun hänen kristinuskoon kääntynyt arabipalvelijansa Abo joutui marttyyriksi, hän oli jo kadonnut historiasta.


title: Isabella Moore

text: Isabella Mary ”Belle” Moore () oli brittiläinen uimari ja olympiavoittaja. Hän voitti olympiakultaa 17-vuotiaana Tukholman kesäolympialaisissa vuonna 1912 naisten 4 × 100 metrin vapaauintiviestistä. Samassa joukkueessa Mooren kanssa uivat myös Irene Steer, Jennie Fletcher sekä Annie Speirs. Joukkueen voittoaika oli uusi olympiaennätys 5.52,8. Moore osallistui kilpailuissa myös henkilökohtaiseen 100 metrin vapaauintiin, jossa hän karsiutui välierissä.


title: Isabella Moore

text: Moore edusti uintiurallaan glasgowlaista "Premier Clubia".


title: Stepanoz III

text: Stepanoz III () oli Iberian (eli Georgian itäosan Kartlin) ruhtinas guaramidi-dynastiasta vuosina 779/780–786.


title: Stepanoz III

text: Kalifi nosti Stepanozin Iberian valtaistuimelle Stepanozin enon Nersen tilalle. Nerse oli kapinoinut arabivaltaa vastaan. Vuonna 786, kun Nersen kristinuskoon kääntynyt arabipalvelija Abo joutui marttyyriksi, Nersestä tai Stepanozista ei enää ollut mitään merkkejä. Guaramidien valta päättyi lopullisesti.


title: Flupentiksoli

text: Flupentiksoli ("Depixol", Suomessa kauppanimellä "Fluanxol") on "klassinen" eli tyypillinen neurolepti. Sille saatiin patentti vuonna 1963.


title: Flupentiksoli

text: Flupentiksolia käytetään skitsofrenian ja muiden psykoosien hoitoon. Flupentiksolia käytetään myös masentuneiden hoidossa potilaan ollessa erityisen apaattinen, syrjäänvetäytyväinen tai aloitekyvytön.


title: Flupentiksoli

text: Flupentiksolia käytetään pääsääntoisesti injisoitavana hoitavana lääkkeenä kahden tai kolmen viikon välein skitsofeenikoille joilla hoitovaste muilla lääkkeillä ei tuota tulosta. Joissakin maissa flupentiksolia voidaan määrätä vaikeasti sairaille potilaille myös tahdonvastaisesti.


title: Flupentiksoli

text: Lääkkeen haittavaikutukset ovat samankaltaiset, kuin muillakin piperatsiinifentiatsiineilla. Pahanlaatuinen neuroleptioireyhtymä on harvinainen, mutta mahdollinen. Ekstrapyrimidaalioireet (EPS), sekä antikolinergiset sivuvaikutukset. Parkinsonismin tapaisia oireita voidaan hoitaa mm. biperideenillä ja akatisiaa beetasalpaajilla. Tardiiviin dyskinesiaan mahdollisesti voidaan käyttää bentsodiatsepiinejä.


title: Flupentiksoli

text: Suositeltava aloitusannos flupentiksolia on 1 mg kolmasti vuorokaudessa, ja ylläpitohoito on tavallisesti 3-15 mg vuorokaudessa. Produktiivisessa psykoosissa oleville potilaille tavallinen päiväannostus on 3-15 mg vuorokaudessa. Vertaavissa tutkimuksissa 6-8 mg ylittävät flupentiksolin vuorokausiannokset eivät ole antaneet enenevää antipsykoottista vaikutusta.


title: Flupentiksoli

text: Flupentiksoli kuuluu tioksantiineihin ja näin ollen läheistä sukua fenotiatsiineihin. Lääke on hyvin samankaltainen piperatsiinin kanssa ja poikkeaa piperatsiinista muun muassa siten että piperatsiinimolekyyli ei sisällä - flupentiksolin tavoin - fluoria ja rikkiä.


title: Toto (albumi)

text: Toto on yhdysvaltalaisen rockyhtye Toton esikoisalbumi, joka julkaistiin vuonna 1978. Albumi sisältää tunnettuja kappaleita kuten "Hold the Line", "I'll Supply the Love" ja "Georgy Porgy". Albumi voitti Vuoden tulokas -Grammyn.


title: Fred Frith

text: Fred Frith (s. 17. helmikuuta 1949 Heathfield, Englanti) on brittiläinen muusikko ja säveltäjä. Hän tuli tunnetuksi kitaristina Henry Cow -yhtyeessä, jota hän oli perustamassa vuonna 1968. 1970-luvulla alkaneella soolourallaan hän on kehittänyt improvisaatioon, itse rakentamiinsa kitaraefekteihin ja muokattuihin kitaroihin perustuvaa soittotekniikkaa. 1980-luvulta alkaen hän on myös säveltänyt musiikkia teatteri- ja tanssiesityksiin sekä elokuviin. Hän on tehnyt yhteistyötä muun muassa Derek Baileyn, John Zornin, Jad Fairin, Bill Laswellin, Brian Enon ja The Residentsin kanssa. Hän toimii nykyään sävellyksen professorina Mills Collegessa Oaklandissa, Kaliforniassa.


title: Paolo Tiralongo

text: Paolo Tiralongo (s. 8. heinäkuuta 1977 Avola, Italia) on italialainen maantiepyöräilijä, joka kilpaili ammattilaisena 2000–2017. Hän edusti Fassa Bortoloa, Ceramica Panariasa, Lamprea ja Astana-tallia. Hän oli aktiivivuosinaan hyvä ylämäkiajaja, joka menestyi etupäässä etappikilpailuissa.


title: Paolo Tiralongo

text: Tiralongo voitti Tour Down Underin mäkikikirikilpailun 2004. Ammattilaisuransa ensimmäisen varsinaisen voiton hän saavutti 2011 Italian ympäriajon 19. etapilla. Hän lähti irtiottoon runsaat viisi kilometriä ennen maalia. Alberto Contador tavoitti hänet 500 metriä ennen maalia, mutta antoi entisen tallitoverinsa Tiralongon voittaa etapin. Hän voitti etapin Italian ympäriajossa myös 2012 ja 2015.


title: Frances Schroth

text: Frances Cowells Schroth (11. huhtikuuta 1892 Toledo, Ohio – 6. lokakuuta 1961 Guadalajara, Meksiko) oli yhdysvaltalainen uimari ja olympiavoittaja.


title: Frances Schroth

text: Schroth voitti olympiakultaa naisten 4 × 100 metrin vapaauintiviestistä Antwerpenin kesäolympialaisissa 1920. Schrothin kanssa samassa joukkueessa uivat Margaret Woodbridge, Irene Guest ja Ethelda Bleibtrey. Joukkue ui viestissä uuden maailmanennätyksen 5.11,6. Samoissa kilpailuissa Schroth voitti lisäksi pronssit 100 ja 300 metrin vapaauinneista. Hänen aikansa oli 100 metrillä 1.17,2 ja 300 metrillä 4.52,0.


title: Frances Schroth

text: Schroth edusti uintiurallaan "Athens Athletic Clubia".


title: Kansainvälinen lastenkirjapäivä

text: Kansainvälinen lastenkirjapäivä on kirjailija H. C. Andersenin syntymäpäivänä 2. huhtikuuta vietettävä kansainvälinen vuosipäivä, jota organisoi International Board on Books for Young People (IBBY). Päivää on vietetty maailmanlaajuisesti vuodesta 1967 lähtien.


title: BK Kiova

text: BK Kiova () on ukrainalainen koripalloseura Kiovasta.


title: BK Kiova

text: Seuran perusti maan ensimmäinen NBA-pelaaja, Oleksandr Volkov vuonna 1999. Seura oli mukana heti ensimmäisellä kaudellaan sekä Superliigassa että Korać Cupissa. Kausi päättyi Kiovalta Ukrainan-mestaruuteen. Kaudella 2000–2001 joukkuetta vahvistettiin hankkimalla muun muassa olympiamitalisti Rimas Kurtinaitis. Kiova voittikin Superliigassa hopeaa. Seuraavina kausina seura menestyi hyvin ja sijoittui jokaisena kautena mitaleille.


title: BK Kiova

text: Seura voitti toisen mestaruutensa vuonna 2005 valmentajansa Renato Pasqualin johdolla. Samalla seura selviytyi EuroChallengen loppuotteluun. Kaudella 2005–2006 Kiova pääsi jälleen EuroChallengen Final Fouriin, jossa se sijoittui pronssille. Kaudella 2007–2008 seura pelasi ensimmäistä kertaa ULEB Cupissa, jossa se selviytyi kuudentoista parhaan joukkoon. Kausi 2008–2009 oli seuralta ensimmäinen kausi, jolloin se ei voittanut omassa maassaan mitalia.


title: Isère (joki)

text: Isère [izɛʁ] on 286 kilometriä pitkä Rhônen sivujoki Kaakkois-Ranskassa, Rhône-Alpesin hallintoalueella. Se saa alkunsa Italian rajan Alpeilta, läheltä Val d'Isèren laskettelukeskusta, ja laskee Rhôneen Pont-de-l'Isèressä. Joen sivujokiin kuuluvat Arly, Arc ja Drac. Isèren departementti on saanut nimensä joen mukaan.


title: Isère (joki)

text: Isère virtaa seuraavien departementtien ja kaupunkien poikki:


title: Algarve Cup

text: Algarve Cup on Portugalissa Algarven alueella vuosittain järjestettävä kutsuturnaus naisten jalkapallomaajoukkueille. Turnaus on järjestetty vuodesta 1994 lähtien. Algarve Cup on naisten maailmanmestaruuskilpailujen ja olympialaisten ohella yksi arvostetuimpia turnauksia naisjalkapallossa, sillä siihen osallistuvat parhaat naismaajoukkueet.


title: Algarve Cup

text: Vuodesta 2002 lähtien turnaukseen on kutsuttu 12 maajoukkuetta, joista kahdeksan pelaavat mestaruudesta. Joukkueet on jaettu kolmeen lohkoon – A, B ja C. Lohkoissa pelataan ensin yksinkertainen sarja. Tämän jälkeen ratkaistaan sijoitukset seuraavalla tavalla:


title: HC Andersen

text: HC Andersen on suomalainen punkyhtye, joka perustettiin Joensuussa vuonna 1987. Yhtyeen musiikkia leimasivat punkin lisäksi vahva vaihtoehtoisuus sekä outoilu. Yhtye julkaisi olemassa olonsa aikana neljä studioalbumia ennen hajoamistaan vuosituhannen taitteessa.


title: HC Andersen

text: Yhtyeen laulaja Ville Mäntynen kuoli vuonna 2002. Vuonna 2015 yhtye palasi kertaalleen keikkalavalle Ilosaarirockissa, jolloin yhtye juhlisti esikoisalbumin "Satuja ja tarinoita" 25-vuotisjuhlaa. Esityksessä laulajana toimi Paleface.


title: Legio III Italica

text: Legio III Italica () oli roomalainen legioona. Sen tunnus oli haikara.


title: Legio III Italica

text: Legio III Italican perusti keisari Marcus Aurelius yhdessä Legio II Italican kanssa vuonna 165 tai 166 markomannisotaa varten. Nimensä perusteella sen sotilaat värvättiin Italiasta, mikä on todennäköisesti totta, sillä erään piirtokirjoituksen mukaan ainakin yksi legioonalaisista oli kotoisin Italian Comosta. Legioonalla oli luultavasti jo alusta alkaen lisänimi "Concors" (), mikä kuvasi Marcus Aureliuksen ja hänen kanssahallitsijansa Lucius Verus harmonista yhteiseloa.


title: Legio III Italica

text: Legioona oli yhdessä II Italican ja I Adiutrixin kanssa osa taisteluosastoa, jonka tehtävä oli Publius Helvius Pertinaxin johdolla turvata germaanien hyökkäyksissä kärsineitä Raetian ja Noricumin provinsseja. Legioonan senhetkinen sijainti ei ole tiedossa, mutta ainakin III Italican ja II Italican sotilaista koottu pienempi yksikkö oli Salonaessa Dalmatiassa. Vuoden 171 jälkeen legioona oli asettunut muinaisen kelttiläisen kaupungin Radasponan liepeille Raetiaan. Legioonan sotilaat rakensivat sinne Regina Castran linnoituksen. Paikalta löydetyssä piirtokirjoituksessa lukee vuosi 179. Sotilaat olivat aktiivisia myös muissa Raetian kaupungeissa, muun muassa provinssin pääkaupungissa Augusta Vindelicumissa.


title: Legio III Italica

text: Legio III Italica tuki Pannonia Superiorin maaherraa Septimius Severusta, joka julistautui keisariksi vuonna 193. Legioona osallistui useisiin Severuksen sotiin muun muassa Pescennius Nigeriä, Clodius Albinusta ja myöhemmin Parthiaa vastaan.


title: Legio III Italica

text: Vuonna 213 legioona otti osaa Caracallan sotaan alemanneja vastaan. Myös eräs legioonan osasto osallistui Caracallan Parthian sotaretkeen. Perinthoksesta Traakiasta löydetyssä Caracallan aikaisessa hautakivessä mainitaan Paulus-niminen sotilas, joka kuului Legio III Italicaan.


title: Legio III Italica

text: Eräässä piirtokirjoituksessa mainitaan legioona nimellä "III Italica Gordiana" ja kerrotaan tämän osallistuneen Gordianus III:n sotaretkeen sassanideja vastaan vuosina 243–244.


title: Legio III Italica

text: Vuonna 253 legioona tuki Valerianusta ja sai luultavasti tästä hyvästä lisänimen "Pia fidelis" (). Myöhemmin III Italica tuki Valerianuksen poikaa ja seuraajaa Gallienusta hänen sodassaan Gallian keisarikunnan Postumusta vastaan. Gallienus antoi tällöin legioonalle lisänimet "Pia VI Fidelis VI" () ja "Pia VII Fidelis VII" ).


title: Legio III Italica

text: Legio III Italica kärsi 260-luvulla tappion germaaneja vastaan Raetiassa. Myöhemmin vuosina 272–273 jotkut sen yksiköistä osallistuivat muun muassa keisari Aurelianuksen Palmyran sotaretkeen.


title: Legio III Italica

text: Legio III Italica oli yhä olemassa 300-luvun lopulla, mutta se oli jaettu kuuteen pienempään osastoon. Niistä viisi vartioi Tonavan rajaa alemannien ja goottien hyökkäyksiä vastaan ainakin 400-luvun lopulle saakka. Legioonan kuudes osasto oli siirretty Illyricumiin, missä se mainitaan Legio III Herculian sisarlegioonana.


title: Valens Thessalonicus

text: Valens Thessalonicus (k. 261) oli roomalainen usurpaattori eli vallananastaja keisari Gallienuksen aikana.


title: Valens Thessalonicus

text: Valens, jolla oli roomalainen nimi cognomen "Thessalonicus", oli Achaean ja luultavasti myös Macedonian provinssien maaherra. Hän oli mahdollisesti nimitetty virkaansa Thessalonikissa. Kun usurpaattori Macrianus ja hänen poikansa Macrianus Minor marssivat armeijansa kanssa Balkanin yli kohti länttä Gallienuksen joukkoja vastaan, he kohtasivat Valensin, joka tuki Gallienusta. Macrianukset lähettivät kenraali Pison kukistamaan Valensia, ja sitten Valensin omat joukot huusivat komentajansa keisariksi. Valensin joukot kukistivat Pison, joka sai surmansa, mutta myöhemmin sotilaat murhasivat myös Valensin. Ei ole varmaa, julistautuiko Valens keisariksi joukkojensa pakottamana vai vapaaehtoisesti. Tiedot tapahtumista ovat äärimmäisen epäselviä, ja harvoja olemassa olevia lähteitä on epäluotettava "Historia Augusta".


title: St. George

text: St. George () voi tarkoittaa seuraavia:


title: Tadayoshi Ichihara

text: Tadayoshi Ichihara oli japanilainen eläintieteilijä. Hän oli oppiarvoltaan tohtori ja oli Tokiossa sijaitsevan Tokain yliopiston professori.


title: Tadayoshi Ichihara

text: Ichihara tutki etenkin valtamerien eliöitä ja nimesi sinivalaan ("Balaenoptera musculus") alalajin "brevicauda". Hän toimi tutkijana hylkeenpyytäjien tutkimuslaboratoriossa (Far Seas Fisheries Research Laboratory) ja kirjoitti pohjanmerikarhun ("Callorhinus ursinus") kuolleisuudesta artikkelin ”Comments on natural mortality rate of adult female fur seals of Robben Island origin” (1974). Ichihara nimesi myös lintuja.


title: LCoS

text: LCoS ( eli nestekide piillä) on mikroprojektio- tai mikronäyttötekniikassa käytetty kuvanmuodostusmenetelmä. Menetelmä on hyvin samankaltainen kuin videoprojektoreissa käytettävä LCD-tekniikka. Näyttölaitteessa suuritehoinen lamppu loistaa nestekidepiipaneelien päälle, jolloin näistä heijastuvat eri värit näytölle. Nestekidepiipaneelit muodostuvat piilevystä, jonka päälle on asetettu nestekide. Piilevy on peitetty aluminoidulla kerroksella. Aluminoinnin tarkoituksena on mahdollistaa mahdollisimman suuri heijastumiskyky. LCD-tekniikassa valo kulkee nestekiteiden läpi.


title: LCoS

text: Taustaprojektiotelevisio on käytetyin sovellus tällä tekniikalla. Monet valmistajat ovat kehittäneet omat versionsa tekniikan pohjalta, kuten Sonyn SXRD -tekniikka ("Silicon X-tal Reflective Display") ja JVCn D-ILA -tekniikka ("Digital Direct Drive Image Light Amplifier").


title: Scandinavian Airlinesin lento 751

text: Scandinavian Airlinesin lento 751 (SK751) 27. joulukuuta 1991 nousi ilmaan Tukholma-Arlandan lentoasemalta ja päättyi pian pakkolaskuun lähiseudun pellolle. Koneessa oli 129 matkustajaa ja miehistön jäsentä. Onnettomuudessa vältyttiin kuolonuhreilta.


title: Scandinavian Airlinesin lento 751

text: SAS:n kone McDonnell-Douglas MD-81 "Dana Viking" nousi kentältä varhain aamulla 27. joulukuuta 1991. Lennon kapteenina toimi tanskalainen Stefan G. Rasmussen ja perämiehenä ruotsalainen Ulf Cedermark. Kone oli matkalla Varsovaan, ja välilasku oli tarkoitus tehdä Kööpenhaminassa Kastrupin lentoasemalla.


title: Scandinavian Airlinesin lento 751

text: Lentokone oli saapunut Zürichista edellisenä iltana ja se vietti yön kentällä lämpötilan ollessa noin nollassa. Koneen siipitankeissa oli edellisen lennon jäljiltä noin 2 550 kilogrammaa lennon aikana hyvin kylmäksi jäähtynyttä polttoainetta. Tämän johdosta koneen siipien yläpintaan oli muodostunut seisomisen aikana kirkasta jäätä, mutta sitä ei havaittu. Ennen lentoa kone käsiteltiin 850 litralla jäänestoainetta mutta jääneston jälkeen siivissä mahdollisesti jäljellä olevaa jäätä ei tarkastettu.


title: Scandinavian Airlinesin lento 751

text: Nousuhetkellä siipien taipuessa jäänkappaleita irtosi siipien yläpinnasta ja iskeytyi molempien suihkumoottorien puhaltimiin. Jääpalojen iskut väänsivät, mutta eivät suoranaisesti rikkoneet puhaltimien siipiä. Puhaltimien siipien vääntyminen johti suihkumoottorin läpi kulkevan ilmavirtauksen häiriintymisen, mikä puolestaan aiheutti puhaltimesta seuraavan vaiheen, sinänsä ehjänä säilyneen ahtimen sakkaamisen. Ahtimen sakatessa se ei kykene puristamaan ilmaa edelleen moottorin korkeapaineiseen polttokammioon. Tällöin moottorin kaasuvirtaus kääntyy vastakkaiseen suuntaan, ja kuumat palokaasut syöksyvät paukahtaen moottorin etuosasta ulos. Suihkumoottori ei kykene kestämään tällaisia paineiskuja vaan särkyy varsin pian näiden johdosta. Oikea toimenpide tällaisessa tilanteessa on moottorin tehon vähentäminen, jolloin paineiskujen pitäisi lakata. Lennon 751 molemmat moottorit särkyivät noin 50 sekuntia kestäneiden toistuvien paineiskujen jälkeen.


title: Scandinavian Airlinesin lento 751

text: Lentäjät havaitsivat 25 sekuntia lentoonlähdön jälkeen paukahduksia ja tärinää, jotka aiheutuivat moottorin 2 paineiskuista. Kapteeni vähensi hieman tehoja estääkseen ne, mutta koneen automaattinen tehonnostojärjestelmä (), josta sen paremmin lentäjät kuin SAS eivät olleet tietoisia, nosti samanaikaisesti moottorien tehoja. Tehon vähentäminen olisi kuitenkin ollut mahdollista pitämällä kaasuvipuja jatkuvasti käsin alemmalla teholla. Tehonnoston seurauksena moottorien paineiskut jatkuivat, ja molemmat moottorit särkyivät 76 ja 78 sekunnin kuluttua lentoonlähdöstä 980 metrin korkeudessa. Koneessa matkustajana ollut SAS:n lentokapteeni Per Holmberg havaitsi ongelmat jo varhaisessa vaiheessa ja kiirehti ohjaamoon lentäjien avuksi.


title: Scandinavian Airlinesin lento 751

text:
Tehojen kadottua lentäjä käänsi koneen nokan välittömästi alaspäin ja aloitti liitolennon. Lentäjät ilmoittivat Arlandaan hätätilanteesta, mutta korkeus ei riittänyt paluuseen kentälle.
Perämies yritti onnistumatta käynnistää moottoreita uudelleen. Koneen tultua ulos pilvistä korkeutta oli enää 270 metriä, ja kapteeni valitsi hätälaskupaikaksi suoraan lentoreitillä olleen pienen pellon metsän keskellä lähellä Vängsjöbergin säteriä Gottrörassa.


title: Scandinavian Airlinesin lento 751

text: Laskussa kone törmäsi ennen peltoa puiden latvoihin, menetti suurimman osan oikeasta siivestään ja iskeytyi peltoon perä edellä oikealle kallistuneena. Kone katkesi liukuessaan kolmeen osaan ja pysähtyi pellolle 110 metrin päähän maahanosumispaikasta. Kone ei syttynyt palamaan. 25 ihmistä loukkaantui, kaksi heistä vakavasti. Kukaan ei kuollut. Kuolemantapausten ja vakavien loukkaantumisten vähyyteen vaikutti ilmeisesti matkustajien käyttämä pakkolaskuasento.


title: Scandinavian Airlinesin lento 751

text: Tutkijalautakunnan loppuraportin mukaan kirkkaan jään muodostuminen kyseisen tyyppisten lentokoneiden siipien yläpinnoille oli hyvin tunnettu ilmiö onnettomuuden tapahtuma-aikaan. Vuodesta 1985 lähtien McDonnell Douglas lähetti lukuisia kaikille koneen käyttäjille suunnattuja "All Operators Letters", jotka käsittelivät kirkkaan jään muodostumisongelmaa. McDonnell Douglasin 14. lokakuuta 1986 lähettämässä AOL-tiedotteessa informoitiin, kuinka vastaavanlaisissa sääoloissa operoiva Finnair oli ratkaissut tämän konetyypin kirkkaan jään havaitsemisongelman. Vuosina 1988 ja 1989 McDonnell Douglas järjesti tätä jäänmuodostumisongelmaa käsittelevät konferenssit. SAS otti osaa näihin konferensseihin.


title: Scandinavian Airlinesin lento 751

text:
SAS:n omien ohjeiden mukaan mahdollisen jään olemassaolo piti tarkastaa jäänpoiston jälkeen vaikean havaittavuuden takia kädellä tunnustelemalla, ja lennon kapteeni oli vastuussa siitä, että tämä oli tehty. Onnettomuuskonetta ei kuitenkaan tarkastettu.
Toinen onnettomuuteen vaikuttanut seikka oli puutteellinen koulutus. Lentäjille ei ollut annettu simulaattori- tai muuta koulutusta suihkumoottorin takaisiniskujen hallintaan. Kolmanneksi, lentäjät eivät tienneet koneessa olevasta automaattisesta tehonnostojärjestelmästä. Lentäjille ei ollut informoitu järjestelmästä, koska myöskään SAS ei ollut tietoinen järjestelmän olemassaolosta. Järjestelmä oli tarkoitettu lentomeluntorjunnan apujärjestelmäksi, jossa koneen noustessa pienehköillä tehoilla melun minimoimiseksi järjestelmä automaattisesti nosti moottoreiden tehoja, kun kone nousi korkeammalle. Koska SAS ei käyttänyt tämäntyyppistä lentomelunvähennysohjeistusta, ei järjestelmään ilmeisesti ollut kiinnitetty huomiota. Tutkijalautakunta totesi, että järjestelmä oli kuitenkin kuvattu MD-81-lentokoneen mukana toimitetuissa käsikirjoissa, joihin kaikkien konetta käyttävien lentoyhtiöiden on velvollisuus perehtyä.


title: Scandinavian Airlinesin lento 751

text: Yhteenvetona tutkijalautakunnan loppuraportti toteaa:


title: Scandinavian Airlinesin lento 751

text: Onnettomuus aiheutui siitä, että SAS:n ohjeistukset ja käytännöt olivat riittämättömiä varmistamaan sen, että kirkas jää tulee poistetuksi lentokoneen siivistä ennen lentoonlähtöä. Siten lentokone nousi ilmaan kirkasta jäätä siivissään. Nousussa kirkas jää irtosi ja joutui moottoreihin. Jää vahingoitti moottorien puhaltimia, mikä johti moottorien paineiskuihin takaisinpäin. Toistuvat paineiskut tuhosivat moottorit. Lentäjiä ei ollut koulutettu tunnistamaan ja eliminoimaan moottorien takaisiniskuja. Lisäksi ATR-tehonpalautusjärjestelmä oli lentäjille tuntematon.


title: Scandinavian Airlinesin lento 751

text: Ahtimen vaurioita koskevassa osiossa raportti toteaa:


title: Scandinavian Airlinesin lento 751

text: Jos moottorien tehoja olisi vähennetty riittävästi, moottorit eivät todennäköisesti olisi särkyneet. Lentokone olisi silloin voinut palata moottoreiden voimin takaisin lentokentälle, ja pakkolaskulta olisi vältytty.


title: Scandinavian Airlinesin lento 751

text: Lennon miehistö sai julkisuudessa osakseen paljon kehuja taitavasta pakkolaskusta vaarallisessa tilanteessa. Ruotsin lehdistössä kirjoitettiin myös "jouluihmeestä". Tammikuussa 1993 lennon kapteeni Rasmussen, perämies Cedermark ja heidän avustajanaan toiminut Holmberg saivat Kaarle XVI Kustaan myöntämän kunniamerkin.


title: Scandinavian Airlinesin lento 751

text: Kapteeni Rasmussen ei enää jatkanut lentäjän uraansa onnettomuuden jälkeen.


title: Pekingin taistelu

text: Pekingin taistelu oli Mongolivaltakunnan ja pohjoista Kiinaa hallinneen Jin-dynastian välinen taistelu, joka käytiin vuonna 1215.


title: Pekingin taistelu

text: Mongolien ja Jin-dynastian välinen sota alkoi vuonna 1211. Tuolloin Jin-dynastia oli hyvin voimakas ja kykeni estämään Tšingis-kaanin johtamien mongolien etenemisen sodan kahtena ensimmäisenä vuotena. Tänä aikana Tšingis-kaani kuitenkin jatkoi joukkojensa kasvattamista ja vuonna 1213 hänen armeijansa oli niin voimakas, että sen onnistui valloittaa Jinin alueen Kiinan muurille saakka.


title: Pekingin taistelu

text: Tässä strategisessa kohdassa Tšingis-kaani päätti jakaa joukkonsa kolmeen pienempään armeijaan, joista jokainen murtautuisi eri kohdasta muurin läpi ja he voisivat jatkaa Kiinan valloittamista. Hän lähetti veljensä, Kasarin, johtamaan yhtä armeijoista Mantšuriaan. Toisen armeijan hän antoi kolmen vanhimman poikansa johdettavaksi ja lähetti nämä etelään kohti Shanxia. Kolmas armeija jäi puolestaan Tšingis-kaanin ja Tulin johdettavaksi ja he suuntasivat kohti Shandongia. Suunnitelma onnistui ja kaikki kolme armeijaa murtautuivat muurin läpi.


title: Pekingin taistelu

text: Taistelu Pekingistä oli pitkä ja rasittava, mutta mongolit osoittautuivat vahvemmiksi ja saivat kaupungin haltuunsa 1. kesäkuuta 1215. Tämän myötä Jinin keisari Xuanzong joutui siirtämään valtakunnan pääkaupungin Kaifengiin.


title: Vojakkala (Loppi)

text: Vojakkala on kylä Lopen kunnan länsilaidalla. Lähimmät taajamat ovat Lopen kirkonkylä ja Renko, joihin on noin 20 kilometriä. Tammelaan on matkaa noin 30 kilometriä, lähimpiin kaupunkeihin Forssaan, Hämeenlinnaan ja Riihimäelle noin 35 kilometriä.


title: Vojakkala (Loppi)

text: Vojakkalassa on ollut asutusta todennäköisesti jo 1200-luvulla ja se on Lopen vanhimpia kyliä. Vojakkalan rakennukset ovat tienristeyksessä tiiviinä rykelmänä. Vanhalla kylätontilla on Kallelan, Lukanan ja Siukolan kantatilojen talouskeskukset. Tilojen päärakennukset on rakennettu tai laajennettu nykyiseen kokoonsa 1900-luvun alkuun mennessä. Kallela oli 1800-luvun loppupuolella kestikievari. Kylä ja sen vanhimmat pellot rajoittuvat etelässä Kaartjärveen ja muualla metsään. Yhdessä Topenon kylän kanssa Vojakkala on valtakunnallisesti merkittävä rakennettu kulttuuriympäristö.


title: Vojakkala (Loppi)

text: Lomalaisten myötä Vojakkalan väkiluku moninkertaistuu kesäisin. Kesälauantaisin kylällä järjestetään lavatansseja. Kyläkeskuksen talouksilla on mahdollisuus liittyä vesihuoltoverkostoon. Vojakkalassa oli kaksiopettajainen koulu ja sen yhteydessä ryhmäperhepäivähoitoa. Koulu ja päivähoitola lakkautettiin vuonna 2010. Alueen lähikoulu on nykyään Länsi-Lopen koulu Topenolla.


title: Vojakkala (Loppi)

text: Vojakkalassa toimivia yhdistyksiä ovat kyläyhdistys Vojakkalalaiset ry, urheiluseura Vojakkalan Valpas, Kaartjärven suojeluyhdistys, Pääjärven suojely ry ja Vojakkalan maa- ja kotitalousseura. Vojakkalalaiset on entiseltä nimeltään Vojakkalan kylätoimikunta. Toimikunta perustettiin vuonna 1980. Yhdistys valittiin vuonna 1996 Kanta-Hämeen toimeliaimmaksi kyläyhdistykseksi. Kyläyhdistys on julkaissut kuusi kerran vuodessa ilmestyvää "Vojakkalan Viesti" -lehteä vuodesta 1998 lähtien. Kyläyhdistys järjestää kokkojuhlia ja kesäjuhlia, huolehtii kylän uimarannasta ja järjestää tienvarren siivoustalkoita. Vojakkalan Valpas on perustettu vuonna 1948. Urheilutoiminnan lisäksi yhdistys harjoittaa yleistä kylätoimintaa. Se ylläpitää Vojakkalan lavaa ja järjestää kylän tanssit. Vuonna 2014 Vojakkala sai Kanta-Hämeen vuoden kylän arvonimen.


title: Piso

text: (Calpurnius?) Piso Frugi (k. 261) oli roomalainen usurpaattori eli vallananastaja 260-luvulla.


title: Piso

text: Ainoa lähde Pisosta on epäluotettava "Historia Augusta", jonka mukaan hän oli kotoisin Calpurniusten suvusta, ja hänellä oli myös cognomenit "Frugi" ja "Thessalicus". Teos kertoo, että Piso oli usurpaattori Macrianusten mukana Balkanilla vuonna 261, kun he olivat matkalla kukistamaan keisari Gallienusta. Macrianukset kohtasivat Achaean ja ehkä myös Macedonian provinssien maaherran Valensin, joka tuki Gallienusta. Macrianus lähetti Pison kukistamaan Valensia, mutta hän yritti julistautua keisariksi päästessään Thessaliaan. Pian kuitenkin Valensin joukot surmasivat Pison. Tiedot Pisosta ja Valensista ovat äärimmäisen epäselviä eikä ole edes varmaa oliko hän todella olemassa vai oliko hän vain "Historia Augustan" kirjoittajan keksintöä.


title: Vojakkala

text: Vojakkala voi tarkoittaa seuraavia:Aiheeseen liittyvät myös:


title: Ya Boy

text: William Crawford (s. 28. tammikuuta 1984), tunnettu paremmin taiteilijanimellä Ya Boy, on yhdysvaltalainen räppäri San Franciscosta, Kaliforniasta. Hän on räpännyt vuodesta 2002. Hän on julkaissut yhden albumin nimeltään "Rookie of the Year".


title: Tappajavalas (elokuva)

text: Tappajavalas on tositarinaan perustuva, koko perheen elokuva vuodelta 1966, joka kertoo Namu-nimisen valaan kamppailusta valaanpyytäjiä vastaan. Pääosissa esiintyvät miekkavalas Namu, sekä Robert Lansing ja John Anderson.


title: Recovery

text: Recovery on rap-artisti Eminemin seitsemäs studioalbumi. Se julkaistiin 18. kesäkuuta 2010.


title: Recovery

text: Albumi piti julkaista heti Eminemin aikaisemman "Relapse"-albumin jälkeen nimellä "Relapse 2". Albumin julkaisu kuitenkin venyi syksyyn, sitten talveen ja lopulta seuraavan vuoden puolelle, ja se julkaistiin 21. kesäkuuta 2010. Albumi kuitenkin vuosi internetiin 7. kesäkuuta, noin kaksi viikkoa ennen tarkoitettua julkaisupäivää. Tämän epäillään kuitenkin olleen vain mainoskikka. Albumin ensimmäinen single "Not Afraid" julkaistiin 29. huhtikuuta 2010. Single poikkeaa Eminemin aikaisempien albumien esikoissingleistä aiheellaan. Muiden esikoissinglejen ("My Name Is", "The Real Slim Shady", "Without Me", "Just Lose It" ja "We Made You") aihe on humoristinen, mutta "Not Afraid" singlellä Eminem räppää päihderiippuvuudestaan ja rohkaisee vastaavista ongelmista kärsiviä hakemaan tilanteeseensa rohkeasti apua. Albumilla vierailevat Lil Wayne, Rihanna, Slaughterhouse, Kobe ja Pink. Albumilla ei ole skittejä, mikä on epätavallista Eminemin albumille. Albumilla kappale "You're Never Over" on omistettu Eminemin edesmenneelle ystävälle ja D12-yhtyeen jäsenelle Proofille, joka ammuttiin Detroitissa huhtikuussa 2006. Albumia on myyty maailman laajuisesti lähes 10 miljoonaa kappaletta ja se oli vuoden 2010 myydyin albumi.


title: Low NOx -poltto

text:
Low NOx -poltto on tekniikka, jonka tarkoituksena on vähentää typenoksidipäästöjä, jotka syntyvät varsinkin suurissa voimalaitoksissa, joissa tuotetaan sähköä tai kaukolämpöä. Typenoksideja syntyy poltossa kahdella tavalla, polttoaineen sisältämästä typestä ja korkeissa lämpötiloissa palamisilman typestä. Typenoksidit kiihdyttävät ilmastonmuutosta ja aiheuttavat varsinkin astmaatikoille sekä lapsille hengityselinoireita.
Polttotekniikassa hyödynnetään ilman ja polttoaineen vaiheistusta, jolloin saadaan alennettua palamislämpötilaa. Vaiheistamalla saadaan ali-ilmainen liekin alkuosa, jossa on liian vähän ilmaa täydelliseen palamiseen. Jolloin syntyy hiilivetyradikaaleja, jotka tuhoavat polttoaineen palamisessa muodostuneen NOx:n.


title: Milano – San Remo 2007

text: Milano–San Remo 2007 oli järjestyksessään 98. maantiepyöräilyn Milano–San Remo -kilpailu. Se käytiin 294 kilometrin reitillä Milanosta San Remoon 24. maaliskuuta 2007.


title: Milano – San Remo 2007

text: Riccardo Riccò ja Philippe Gilbert lähtivät irtiottoon viimeisessä nousussa, "Poggio"ssa, mutta pääjoukko tavoitti heidät viime kilometreillä Quick Step-Innergeticin ja Team Milramin vastatessa pääasiassa vetotyöstä. Óscar Freire tuli loppukirissä esiin Alessandro Petacchin takaa ja voitti kilpailun ennen Allan Davisia ja Tom Boonenia.


title: HMS Danae (D44)

text: HMS Danae (viirinumero D44) oli Britannian kuninkaallisen laivaston "Danae"-luokan kevyt risteilijä, joka palveli toisessa maailmansodassa risteilijänä ja muutettiin ilmatorjuntaristeilijäksi.


title: HMS Danae (D44)

text: "HMS Danae" liitettiin palvelukseen otettaessa 5. Kevyt risteilijäviirikköön Harwichiin. Alus osallistui Itämeren partioihin 1919.


title: HMS Danae (D44)

text: "HMS Danae" liitettiin Atlantin laivastoon 1919 ja 1924 alus liitettiin osaksi Erikoisosastoa, joka kiersi maailmaa esittelemässä Britannian mahtia maailman merillä.


title: HMS Danae (D44)

text: "HMS Danae" liitettiin Välimeren laivaston 1. Risteilijäviirikköön syyskuussa 1925, kunnes siirrettiin huoltoon 1929. Aluksen palattua telakalta elokuussa 1930 se liitettiin 8. Risteilijäviirikköön Pohjois-Amerikan ja Länsi-Intian asemalle. "HMS Apollo" vapautti aluksen 1935. "HMS Danae" poistettiin palveluksesta odottamaan telakalle siirtoa.


title: HMS Danae (D44)

text: "HMS Danae" palasi palvelukseen 25. elokuuta 1936 ja liitettiin samalla Kiinan asemalle 5. Risteilijäviirikköön, josta alus palasi Englantiin telakalle 14. tammikuuta 1938.


title: HMS Danae (D44)

text: Toisen maailmansodan puhjetessa syyskuussa 1939 alus palveli 9. Risteilijäviirikössä ja siirrettiin myöhemmin samana vuonna uudelleen Kiinan asemalle.


title: HMS Danae (D44)

text: "HMS Danae" palveli Kuninkaallisen laivaston Malesian osastossa () maaliskuussa 1940 ja Japanin liittyessä sotaan alus toimi saattajana Singaporen, Sunda salmen ja Jaavan välisellä merialueella osana Kiinaan sijoitettuja joukkoja. Alus otti osaa helmikuussa 1942 Bataviaan suunnattuihin hyökkäyksiin ennen lähtöään Sundasta Colomboon kuukauden viimeisenä päivänä.


title: HMS Danae (D44)

text:
"HMS Danae" liitettiin Itäisen laivaston 4. Risteilijäviirikköön, jossa alus palveli aina vuoteen 1944. Tuona aikana alus oli Englannissa huollettavana 1. elokuuta 1942 - 7. heinäkuuta 1943.
"HMS Danae" palasi Englantiin osallistuakseen Normandian maihinnousun tukemiseen. Alus suoritti Sword rannan tulitukitehtäviä.


title: HMS Danae (D44)

text: "HMS Danae" nimettiin 4. lokakuuta 1944 ORP "Conradiksi", kun se lainattiin Puolan laivastolle risteilijä ORP "Dragonin" tuhouduttua.


title: HMS Danae (D44)

text: ORP "Conrad" oli huollettavana Southamptonissa ja Chathamissa aina 23. tammikuuta 1945 saakka. Alus suojasi saattueita Scheldeen ja takaisin. Alus lähti Scapa Flowsta 12 helmikuuta, mutta koulutuksen aikana aluksen höyryturbiinit vaurioituivat ja se palasi telakalle. ORP "Conrad" liitettiin osaksi Kotilaivaston 10. Risteilijäviirikköä, mutta korjaukset kestivät 29. toukokuuta saakka. Alus palasi Scapa Flowhun ja sieltä se siirtyi Wilhelmshaveniin seuraamaan Saksan laivaston antautumista.


title: HMS Danae (D44)

text: ORP "Conrad" suoritti Punaiselle ristille heinäkuun ja vuoden lopun välillä kahdeksan matkaa Englannin ja Skandinavian välillä. Tammikuussa 1946 alus palasi Scapa Flowhun ja palveli osana Kotilaivastoa, kunnes siirtyi Rosythiin 8. maaliskuuta.


title: HMS Danae (D44)

text: ORP "Conrad" ja muut Puolan laivastolle lainatut alukset kokoontuivat Plymouthiin neuvotteluihin, joissa oli tarkoitus ratkaista alusten ja miesten tuleva kohtalo. Alus saapui 17. huhtikuuta Plymouthiin ja lähti sieltä 26. huhtikuuta. Alus palveli Plymouthissa loppupalvelusaikansa.


title: HMS Danae (D44)

text: ORP "Conradin" miehistö supistettiin puoleen elokuussa ja se palautettiin Kuninkaalliselle laivastolle 28. syyskuuta 1946, jolloin nimi palautettiin "HMS Danaeksi".


title: HMS Danae (D44)

text: "HMS Danae" siirrettiin BISCOlle romutettavaksi 22. tammikuuta 1948 ja alus saapui T W Wardin Barrowin telakalle purettavaksi 27. maaliskuuta.


title: Aaltojen kuohu

text: Aaltojen kuohu () on Tomomi Mochizukin ohjaama ja Studio Ghiblin tuottama anime-elokuva vuodelta 1993. Suomessa elokuva sai ensi-iltansa 3. lokakuuta 2008.


title: Jing Gong

text: Jing Gong (JG) on kiinalainen Airsoft-aseiden valmistaja, joka on tunnettu varsinkin G36C-aseestaan. Jing Gong valmistaa myös muita G3- ja G36-sarjan aseita, MP5-aseita, M4A1-asetta ja HK416-nimistä asetta ja monia muita.


title: Shanghain taistelu

text: Shanghain taistelu oli ensimmäinen merkittävä taistelu Kiinan ja Japanin välillä Kiinan–Japanin sodassa. Se oli myös yksi koko sodan suurimmista ja verisimmistä taisteluista.


title: Shanghain taistelu

text: Vuodesta 1931 lähtien Kiinan ja Japanin välillä oli käyty lukuisia konflikteja, joista useita kutsuttiin vähätellen ”välikohtauksiksi” ja joiden myötä Kiina menetti alueitaan pala palalta. Lopulta Marco Polon sillan välikohtauksen ja tätä seuranneiden valloitusten seurauksena generalissimo Tšiang Kai-šekin päätti johtaa Kiinan täysimittaiseen sotaan Japania vastaan, tosin ilman virallista sodanjulistusta. Shanghain kiinalaisten sotilaiden tehtäväksi annettiin pidätellä japanilaisten nopeaa etenemistä, jotta Kiinan hallitus ehtisi siirtää tärkeimmän teollisuuden sisämaahan ja saadakseen länsimaiden sympatian Kiinan puolelle.


title: Shanghain taistelu

text: Kiivaan kolmikuukautisen taistelun aikana kiinalaiset ja japanilaiset joukot taistelivat Shanghain keskustassa, läheisissä kaupungeissa ja Jiangsun rannoilla, minne Japani teki maihinnousuja. Taisteluissa kiinalaisten sotilaitten käytössä oli pienen kaliiperin aseita japanilaisten käyttäessä ilma- ja laivastohyökkäyksiä sekä panssaroituja ajoneuvoja. Lopulta Shanghain puolustus petti ja Kiina menetti huomattavan osan parhaista joukoistaan. Kiinalaisten puolustus tuli kuitenkin suurena šokkina japanilaisille hyökkääjille, joilla oli ollut mielikuva omasta kulttuurillisesta ja sotataidollisesta ylemmyydestä.


title: Made in the Shade

text: Made in the Shade on The Rolling Stonesin kokoelma-albumi, joka julkaistiin 6. kesäkuuta 1975. "Made in the Shaden" materiaali koostuu tunnetuimmista kappaleista vuoden 1971 "Sticky Fingers" -albumista vuoden 1974 "It’s Only Rock ’n’ Roll" -albumiin. Vuonna 2005 Virgin Records julkaisi albumin uudelleenmasteroituna.


title: Made in the Shade

text: Samana päivänä julkaistiin myös toinen kokoelma-albumi "Metamorphosis", joka puolestaan sisälsi harvinaisuuksia yhtyeen Decca Records -vuosilta 1964–1970. A-puoli


title: Made in the Shade

text: B-puoli


title: Ultramikrotomi

text: Ultramikrotomi on laite, jolla leikataan ohuita leikkeitä näytteestä elektronimikroskooppikuvia varten. Se on mikrotomia vastaava laite, mutta sitä käytetään vain läpäisyelektronimikroskopiassa. Sillä on mahdollista leikata jopa 80nm ohuita leikkeitä.


title: Sään terveysvaikutukset

text: Sään terveysvaikutukset ovat vallitsevan säätilanteen suoria tai epäsuoria vaikutuksia ihmisen elimistöön. Säätekijät, kuten lämpötila, kosteus ja sade, vaikuttavat suoraan ihmisen elintoimintoihin. Ne voivat vaikuttaa myös asioihin, jotka vaikuttavat välillisesti terveyteen.


title: Sään terveysvaikutukset

text: Ilmaston lämpeneminen vaikuttaa moniin sään terveysvaikutuksiin.


title: Sään terveysvaikutukset

text: Rajuimmat sääilmiöt, kuten trooppiset hirmumyrskyt, tulvat ja lumivyöryt, aiheuttavat ruhjeita ja luunmurtumia sen lisäksi, että niissä kuolee tukehtumalla useita ihmisiä joka vuosi.


title: Sään terveysvaikutukset

text:
Kuumuus lisää stressiä, nostaa verenpainetta ja sykettä ja vaikuttaa etenkin sydän- ja keuhko-oireista kärsiviin ja ikääntyneisiin, kuten Ranskassa vuonna 2003. Äärimmäinen kylmyys aiheuttaa paleltumia ja hypotermiaa, mutta pienikin lämpötilan lasku jo +19 asteen alapuolella lisää sydän- ja hengityselinsairauksia joillakin alueilla, kuten Englannissa. Kuivuus aiheuttaa nälänhätiä ja juomaveden puutetta. Se on yleistyvä ongelma myös Euroopassa. Vuonna 2003 koettiin yksi laajimmista kuivuuskausista, jonka vaikutukset tuntuivat yli 100 miljoonan ihmisen elämässä.
Ultraviolettisäteily aiheuttaa suurina annoksina ihosyöpää mutta toisaalta helpottaa psoriasista. Lisäksi se aiheuttaa kuumetta ja elimistöä suojaavan ihon vaurioitumista.


title: Sään terveysvaikutukset

text: Salamaniskut tappavat nykyisin Suomessa ihmisen noin joka toinen vuosi. Vuonna 2008 Yhdysvalloissa salamaniskuihin kuoli 27 henkeä ja vuonna 2007 yhteensä 45 henkeä, joista 89 % oli miehiä. Pitkän ajan keskiarvo on 62 henkeä vuodessa.


title: Sään terveysvaikutukset

text: Liukkaus on ainakin yksi osatekijä useissa auto-onnettomuuksissa. Esimerkiksi Yhdysvalloissa kuolee vuosittain yli 1 300 henkeä ja loukkaantuu yli 116 800 henkeä kolareissa liukkaalla säällä. Liukastumistapaturmat ovat toinen liukkauteen liittyvä onnettomuustyyppi. Esimerkiksi Suomessa kirjataan vuosittain noin 50 000 liukastumistapaturmaa, joista 10–20 johtaa kuolemaan. Jalankulkijat liukastelevat erilaisissa säätilanteissa kuin autoliikenne, kuten silloin, kun jään päälle sataa lunta. Suomessa on arvioitu, että kaatumis- ja liukastumistapaturmista koituu vuosittain menetettyjen työpäivien ja sairaanhoidon kulujen vuoksi noin 400 miljoonan euron kustannukset ja että näistä tapaturmista kaksi kolmasosaa sattuu lumisella tai jäisellä alustalla. Kanadassa Ottawan kaupunki julkaisee riskiryhmille, kuten vanhuksille ja maahanmuuttajille, ohjeita turvallisesta talviliikkumisesta.


title: Brocardin pisteet

text:
Brocardin pisteet liittyvät geometriassa kolmioihin. On osoitettu, että jokaisessa kolmiossa voidaan piirtää kolmion kärjistä ceviaanit, jotka leikkaavat toisensa yhteisessä pisteessä ja samalla erkanevat samankätisestä sivusta saman suuruisen Brocardin kulman formula_1 verran. Kulman formula_1 suuruus riippuu kolmion kulmista. Jos ceviaanit erkanevat kulman oikeasta vai vasemmasta kyljestä, kutsutaan leikkauspisteitä vastaavasti Ensimmäiseksi- (merkitään formula_3) tai Toiseksi Brocardin pisteeksi (merkitään formula_4). Brocardin pisteet ovat kolmion sisäpisteitä, mutta ne eivät kuulu kolmion merkillisiin pisteisiin niin sanotun symmetrian puutteen vuoksi.. Pisteet on nimetty ranskalaisen matemaatikon Henri Brocardin (1845−1922) mukaan.
Kolmion "ABC" sivut merkitään "a", "b" ja "c". On olemassa täsmälleen yksi piste formula_3, jolle janat formula_6, formula_7 ja formula_8 muodostavat saman kulman formula_1, sivujen "c", "a" ja "b" kanssa, eli
Ceviaanin ja kolmion sivun välinen kulma voidaan valita kahdella tavalla. Kun käytetään ceviaanin ja kulman oikean kyljen välistä kulmaa (katso animaatiota), saadaan leikkauspisteeksi ensimmäinen Brocardin piste ja kun käytetään kulmassa vasenta kylkeä saadaan toinen Brocardin piste. Ne ovat toistensa isogonaalisia konjugaatteja.


title: Brocardin pisteet

text: Brocardin kulma ensimmäiselle- ja toiselle Brocardin pisteelle ovat aina samat. Kulman suuruus riippuu kolmion muodosta, mutta se on sellainen, että Brocardin pisteet ovat kolmion sisäpiste.


title: Brocardin pisteet

text:
Jos kolmion kulmat ovat formula_11 ja formula_12, saadaan Brocardin kulmaksi formula_1
tai jos kolmion sivut ovat formula_15 ja formula_16 sekä kolmion pinta-ala formula_17, saadaan


title: Brocardin pisteet

text: Ensimmäinen Brocardin piste (merkitään usein formula_3, joskus myös formula_20 tai formula_21) muodostuu ceviaaneista, joiden Brocardin kulma mitataan kolmion kulman oikeasta kyljestä. Pisteen trilineaariset koordinaatit ovat


title: Brocardin pisteet

text: Toisen Brocardin pisteen (merkitään formula_4, joskus myös formula_24 tai formula_25) kulma mitataan kolmion kulmien oikeasta kyljestä. Toisen pisteen trilineaariset koordinaatit ovat


title: Brocardin pisteet

text: Brocardin keskipiste (merkitään joskus formula_27) sijaitsee "ensimmäisen-" ja "toisen Brocardin pisteen" yhdistävän janan keskipisteessä. Toisin kuin kaksi ensimmäistä Brocardin pistettä, Brocardin keskipiste on kolmion merkillinen piste ja tunnetaan Kimberlingin merkinnällä formula_28.


title: Brocardin pisteet

text:
Keskipisteen trilineaariset koordinaatit ovat
missä formula_1 on Brocardin kulma. Pisteen barysentriset koordinaatit ovat


title: Brocardin pisteet

text: Brocardin piste sijaitsee sellaisessa kolmion sisäpisteessä, että sen pisteen ja kolmion sivujen päätepisteiden kautta kulkevat ympyrät sivuavat kukin aina yhtä sivua tangenttiaalisesti. Kehäkulmalauseella voidaan osoittaa, että kaarta vastaan oleva kehäkulma on yhtä suuri kuin kaaren päätepisteessä olevan tangentin ja kaaren jänteen välinen kulma. Piirtämiseen tarvitaan suora kulma ja harppi.


title: Brocardin pisteet

text: Ensimmäisen Brocardin pisteen konstruointi aloitetaan valitsemalla kolmion sivu, johon piirretään kaksi normaalia. Sivun vasempaan päätepisteeseen on määritelty Brocardin kulma, joten piirrettävän ympyrän tangentiaalinen piste sijaitsee sivun oikeassa päätepisteeseessä. Siihen piirretään normaali, joka on kohtisuorassa viereiseen sivuun nähden. Sivulle piirretään myös keskinormaali, joka leikaa ensimmäistä normaalia. Harpilla piirretään ympyrä, joka kulkee sivun päätepisteiden kautta. Muille sivuille muodostetaan omat ympyrät samalla tavalla. Ympyrät leikkaavat yhteisessä pisteessä, joka on ensimmäinen Brocardin piste.


title: Brocardin pisteet

text:
Toinen Brocardin toinen piste sijaitsee kolmen ympyrän leikkauspisteessä, joka muodostetaan peilikuvamaisesti. Ympyrät sivuavat tangentiaalisesti viereistä sivua nyt sivun vasemmassa päätepisteessä, koska Brocardin kulma on sivun toisessa päässä.
Brocardin ympyrän (), joka tunnetaan myös "seitsemän pisteen ympyränä" (), halkaisijan muodostaa jana formula_32, jonka päätepisteitä ovat ulkoympyrän keskipiste formula_33 ja symmediaaninen piste formula_34.